Il-Briefing - Seduta Plenarja 22-25.09.08 (Brussell)

L-obeżità għandha tiġi miġġielda iktar kmieni fil-ħajja

Fl-UE kważi 22 miljun tifel u tifla għandhom piż żejjed u sa l-2010 huwa mistenni li 1,3 miljun tifel u tifla oħrajn ser ikollhom piż żejjed jew isiru obeżi.

Għalkemm għadu mhuwiex ikkonfermat, il-MPE huma mistennija jiddiskutu rapport li jagħmel appell biex jibdew jittieħdu miżuri għall-prevenzjoni tal-obeżità aktar kmieni fil-ħajja.

Dan jista' jsir permezz tat-tikketti tal-ikel, restrizzjonijiet fuq ir-reklamar ta' ikel mhux tajjeb għas-saħħa u tnaqqis fil-VAT għall-frott u l-ħaxix.

Aġġornament tar-regoli dwar il-VAT fuq is-servizzi finanzjarji

Matul is-seduta plenarja li jmiss, il-MPE għandhom jiddiskutu u jivvutaw rapport imħejji minn Joseph Muscat (PES, MT) li jappoġġja l-aġġornament propost mill- Kummissjoni tar-regoli dwar is-sistema komuni tal-VAT fuq is-servizzi finanzjarji u ta' l-assigurazzjoni.

Fl-istess ħin, dan ir-rapport qiegħed jissuġġerixxi xi tibdil fit-test.

L-għan huwa li tiġi żgurata ċ-ċertezza legali f'settur li nbidel sostanzjalment minn meta kienu ġew imfassla r-regoli attwali iktar minn tletin sena ilu.

Pakkett leġislattiv soċjali ġdid - il-mobilità tal-pazjenti

Il-Kunsill u l-Kummissjoni huma mistennija jkomplu jitkellmu dwar il-pakkett leġislattiv soċjali l-ġdid li huwa parti mill-Aġenda Soċjali Mġedda.

Matul is-seduta plenarja li għaddiet, ġew ippreżentati l-proposti għal leġiżlazzjoni li tiggarantixxi trattament ugwali barra l-qasam tal-impjieg, u għar-reviżjoni tal- leġiżlazzjoni dwar il-Kumitati tax-Xogħolijiet Ewropej.

Issa jmiss li tiġi ppreżentata l-proposta li timmira li tħaffef l-aċċess tal-pazjenti għall-kura tas-saħħa f'pajjiżi Ewropej oħra.

Komunikazzjoni elettronika - kompetizzjoni u drittijiet imsaħħa

Il-MPE huma mistennija jivvutaw erbgħa rapporti dwar il-pakkett leġislattiv għar-riforma tar-regoli eżistenti dwar il-komunikazzjoni elettronika matul is-seduta plenarja li jmiss.

Ir-riforma tfittex li jissaħħu d-drittijiet tal-konsumatur waqt li jkomplu jiġu mħarsa l-privatezza u d-dejta personali tagħhom.

Għandha wkoll issir reviżjoni tal-immaniġjar tal-ispettru tar-radju waqt li jiżdiedu l-istrumenti regolatorji tal-awtoritajiet nazzjonali.

Ħarsien tal-indipendenza editorjali u tal-pluraliżmu tal-midja

Skont il-Kumitat għall-Kultura, jeżisti riskju konsiderevoli li t-tfittxija għall-profitti mill-midja privata tikkomprometti l-kapaċita' tagħha li tagħmilha ta' gwardjan tad-demokrazija.

Il-MPE jissuġġerixxu li jinħolqu statuti editorjali sabiex jiġi evitat li s-sidien, dawk li jkollhom l-ishma jew korpi esterni bħall-gvernijiet, jindaħlu fil-kontenut tal-aħbarijiet.

Huma jixtiequ li ssir kjarifika tal-istatus tal- weblogs u li jibda jingħata ħlas għall-aċċess ta' kontenut maħluq mill-utenti.

Il-prijoritajiet tal-Parlament għall-Programm leġiżlattiv u ta' ħidma tal-Kummissjoni 2009

Għall-ewwel darba din is-sena, il-Membri tal-Parlament Ewropew ser jiddiskutu u jadottaw riżoluzzjoni dwar il-prijoritajiet tal-Istituzzjoni fir-rigward tal-Programm Leġiżlattiv u ta' Ħidma tal-Kummissjoni għas-sena li ġejja, qabel dan jiġi ppreżentat minnha.

Jibqa' nuqqas ta' qbil dwar it-tielet pakkett leġislattiv marittimu

Ser jiġu diskussi ħames rapporti parti mit-tielet pakkett marittimu dwar it-tisħiħ tal-protezzjoni f'każ ta' aċċidenti marittimi u tniġġis.

Il-Kumitat għat-Trasport iddeplora l-fatt li iktar minn sena wara l-ewwel qari tal-Parlament, il-Kunsill tal-Ministri tat-Trasport għadu qiegħed iwaqqaf żewġ proċeduri leġislattivi dwar l-obbligi tal-istat tal-bandiera u dwar ir-responsabbiltà ċivili, waqt li għadu ma approvax ir-rakkomandazzjonijiet tal-Parlament dwar il-ħames proċeduri l-oħra.

Għalkemm għadu mhuwiex ikkonfermat, nhar L-Erbgħa wara nofsinhar huwa mistenni li jsir dibattitu fuq is-sitwazzjoni tas-sistema finanzjarja dinjija u l-effetti tagħha fuq l-ekonomika Ewropea.

Barra mis-seduta plenarja, nhar il-Ħamis 25 ta' Settembru, il-Kumitat għall-Ambjent u s-Saħħa Pubblika ser jadotta rapport dwar standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi għall-użu ħafif.

Is-seduta plenarja li jmiss ser isseħħ b'mod eċċezzjonali fi Brussell wara li ċeda parti mis-saqaf tal-Emiċiklu fi Strasburgu.

20080901BRI35769 Aġenda - 22-25.09.08 (Brussell) Ara seduti li saru qabel EP Live

-//EP//TEXT IM-PRESS 20080901BRI35769 FULL-TEXT DOC XML V0//MT

Petizzjonijiet

Petizzjonijiet fis-sena parlamentari 2007

Matul is-seduta plenarja li jmiss, ser isir id-dibattitu annwali tal-Kumitat tal-Petizzjonijiet dwar il-ħidma tiegħu matul is-sena parlamentari 2007.

Il-Membri fil-Kumitat jilqgħu l-kollaborazzjoni mill-qrib mas-servizzi tal-Kummissjoni u tal-Ombudsman meta jkunu qegħdin "jippruvaw jirrispondu għall-preokkupazzjonijiet taċ-ċittadini tal-UE."

Madankollu, jemmnu li għandha tingħata prijorità għat-titjib tal-faċilitajiet investigattivi indipendenti tal-Kumitat.

Fl-2007, il-Kumitat għall-Petizzjonijiet irċieva total ta' 1506 petizzjoni u 159 petizzjonant tkellem jew ħa sehem b'mod attiv fil-laqgħat tal-Kumitat.

42% tal-petizzjonijiet irċevuti ġew ikkomunikati permezz tal-websajt tal-Parlament Ewropew.

Is-suġġetti li dehru l-iktar ta' spiss jinkludu: kwistjonijiet relatati mal-ambjent (288 petizzjoni rċevuta fl-2007), id-drittijiet fundamentali (226), l-affarijiet soċjali u d-diskriminazzjoni (207), is-suq intern u l-konsumaturi (192), l-urbanizzazzjoni (131) u s-saħħa (105), fost oħrajn.

Fl-2007, il-Kumitat irċieva 24 petizzjoni dwar Malta.

L-għola numru ta' petizzjonijiet irċevuti kienu dwar Spanja (252), imbagħad dwar il-Ġermanja (212), ir-Rumanija (143) u l-Italja (126).

216-il petizzjoni kienet dwar l-Unjoni Ewropea inġenerali.

Permezz tar-rapport imħejji minn David Hammerstein (Greens/ALE, ES), il-Kumitat qiegħed jimpenja ruħhu biex jissimplifika aktar il-proċeduri interni tiegħu sabiex jiffaċilita aktar il-proċess tal-petizzjonijiet.

X'inhi petizzjoni?

Kull ċittadin tal-Unjoni Ewropea, jew kull persuna residenti fi Stat Membru, tista' b'mod individwali jew b'mod konġunt ma' persuni oħra, tippreżenta petizzjoni lill-Parlament Ewropew dwar suġġett li jaqa' fi ħdan l-attivitajiet tal-Unjoni Ewropea u li taffettwahom direttament.

Kull kumpanija, organizzazzjoni jew assoċjazzjoni li għandha l-Kwartieri Ġenerali tagħha fl-Unjoni Ewropea tista' wkoll tħaddem dan id-dritt li tressaq petizzjoni, li huwa mħares mit-Trattat.

Petizzjoni tista' tieħu sura ta' lment jew ta' talba u tista' tkun tikkonċerna kwistjonijiet ta' interess pubbliku jew privat.

Il-petizzjoni tista' tippreżenta talba individwali, ilment jew osservazzjoni dwar l-applikazzjoni tal-liġi tal-UE jew appell lill-Parlament Ewropew sabiex jadotta pożizzjoni dwar kwistjoni speċifika.

Petizzjonijiet bħal dawn jagħtu l-opportunità lill-Parlament Ewropew li jiġbed l-attenzjoni għal kull ksur ta' drittijiet taċ-ċittadini Ewropej min-naħa ta' Stat Membru jew awtoritajiet lokali jew istituzzjoni oħra.

Rapporteur David HAMMERSTEIN Greens/EFA ES A6-0336/2008 Id-deliberazzjonijiet tal-Kumitat għall-Petizzjonijiet - Petizzjonijiet taċ-ċittadini matul is-sena 2007 Proċedura: Inizjattiva 22.09.08 X'inhi petizzjoni?

-//EP//TEXT IM-PRESS 20080901BRI35769 FULL-TEXT DOC XML V0//MT

2009 - Sena Ewropea tal-Kreattività u l-Innovazzjoni

Il-Kumitat għall-Kultura jappoġġja l-proposta tal-Kummissjoni biex l-2009 tkun is-Sena Ewropea tal-Kreattività u l-Innovazzjoni u jaqbel mal-opinjoni tal-Kummissjoni kemm fir-rigward tal-bżonn li l-Ewropa tenfasizza l-kapaċitajiet kreattivi u innovattivi tagħha kif ukoll fir-rigward tal-bżonn li jiżdied il-potenzjal tal-Ewropa biex tkun kapaċi taffaċċja l-isfidi u l-opportunitajiet tal-globalizzazzjoni.

Kull sena, l-Unjoni Ewropea tagħżel suġġett għall-kampanja ta' informazzjoni biex tiġbed l-attenzjoni kemm tal-pubbliku inġenerali kif ukoll tal-gvernijiet nazzjonali fuq xi suġġett partikolari.

Għas-sena 2009, il-Kummissjoni qed tipproponi li tingħata attenzjoni speċjali għall-kreattività u l-innovazzjoni.

Skond il-proposta tal-Kummissjoni, l-għan ta' din l-inizjattiva huwa l-promozzjoni tal-kreattività u tal-kapaċità għall-innovazzjoni bħala kompetenzi ewlenin għal kulħadd.

Il-Programm ta' Tagħlim Tul il-Ħajja huwa mezz importanti għall-appoġġ ta' din l-inizjattiva.

Linji politiċi u programmi oħra f'oqsma relatati, bħall-intrapriża, is-soċjetà tal-informazzjoni, ir-riċerka, il-koeżjoni jew l-iżvilupp rurali, għandhom jappoġġjaw is-Sena Ewropea tal-Kreattività u l-Innovazzjoni.

Ir- rapporteur Katerina Batzeli (PES, EL) tosserva li d-drawwa li sena Ewropea tkun iddedikata għal tema partikolari hija "mezz biex tiżdied il-kuxjenza pubblika, it-tixrid ta' tagħrif dwar prattika tajba, l-istimolu tad-dibattitu politiku tar-riċerka, il-kreattività u l-innovazzjoni u l-promozzjoni tad-dibattiti u l-iskambji politiċi u biex il-pubbliku jkun iktar attiv."

Il-MPE jaqblu mal-proposta tal-Kummissjoni, iżda jisħqu dwar l-importanza tal-programmi eżistenti kollha li jippromwovu l-kreattività u l-innovazzjoni, mhux biss il-programm ta' Tagħlim Tul il-Ħajja.

Bħal fil-każ tas-Snin Ewropej preċedenti, il-miżuri proposti se jinkludu kampanji ta' tagħrif u ta' promozzjoni, avvenimenti u inizjattivi fil-livell Ewropew, nazzjonali, reġjonali u lokali biex jitwasslu l-messaġġi ewlenin u jinxtered it-tagħrif dwar eżempji ta' prattika tajba.

Il-finanzjament għal din is-Sena Ewropea se jkun ipprovdut mill-baġits amministrattivi u l-programmi Komunitarji eżistenti.

Rapporteur Katerina BATZELI PES GR A6-0319/2008 Is-sena Ewropea tal-Kreattività u l-Innovazzjoni (2009) Proċedura: Kodeċiżjoni 22.09.08

Ħarsien tal-indipendenza editorjali u tal-pluraliżmu tal-midja

Skont il-Kumitat għall-Kultura, jeżisti riskju konsiderevoli li t-tfittxija għall-profitti mill-midja privata tikkomprometti l-kapaċita' tagħha li tagħmilha ta' gwardjan tad-demokrazija.

Il-MPE jissuġġerixxu li jinħolqu statuti editorjali sabiex jiġi evitat li s-sidien, dawk li jkollhom l-ishma jew korpi esterni bħall-gvernijiet, jindaħlu fil-kontenut tal-aħbarijiet.

Huma jixtiequ li ssir kjarifika tal-istatus tal-weblogs u li jibda jingħata ħlas għall-aċċess ta' kontenut maħluq mill-utenti.

Ir-rapport imħejji minn Marianne Mikko (PES, ET) isostni li l-mekkaniżmi tas-suq mhumiex biżżejjed biex jiġi ggarantit il-pluraliżmu tal-midja, waqt li jfakkar li, "l-konċentrazzjoni mingħajr restrizzjonijiet tas-sjieda tipperikola l-pluraliżmu u d-diversità kulturali."

Għalhekk il-Kumitat iħeġġeġ lill-Kummissjoni u lill-Istati Membri biex "jissalvagwardaw il-pluraliżmu tal-midja, jiżguraw li ċ-ċittadini tal-UE kollha jkunu jistgħu jaċċessaw midja b'xejn u diversifikata fl-Istati Membri kollha u jirrakkomandaw titjib fejn meħtieġ."

L-istatus tal- weblogs

Il-Kumitat isostni li weblogs u kontenut ieħor fuq l-Internet iġġenerat mill-utenti jirrappreżenta sfida ġdida.

Il-Membri jemmnu li l-weblogs jirrappreżentaw "kontribut importanti ġdid għall-pluraliżmu tal-midja."

Iżda l-proliferazzjoni tagħhom timplika l-ħtieġa li jiġu stabbiliti "standards legali li jipprovdu għall-assenjazzjoni tar-responsabilità f'każ ta' proċeduri quddiem il-qrati."

Għalhekk, il-MPE jissuġġerixxu li ssir kjarifika tal-istatus tal- weblogs u siti bbażati fuq il-kontenut iġġenerat mill-utenti.

Dawr il-kontenut iġġenerat mill-utenti privati

L-użu dejjem ikbar ta' kontenut iġġenerat mill-utenti (bħal filmati jew ritratti) mhux dejjem jirrispetta r-regoli dwar il-privatezza taċ-ċittadini u ta' figuri pubbliċi.

Il-Kumitat jisħaq li jridu jiġu pprovduti mezzi legali xierqa biex jipproteġu lil dawk ikkonċernati.

Barra minn hekk, il-Kumitat ikompli jissuġġerixxi li jiġu introdotti royalties proporzjonali għall-valur kummerċjali tal-kontenut iġġenerat mill-utenti privati.

Il-konċentrazzjoni tas-sjieda

Il-Membri huma tal-fehma li l-konċentrazzjoni tas-sjieda tas-sistema tal-midja toħloq "ambjent li jiffavorixxi l-monopolizzazzjoni tas-suq tar-reklami, tintroduċi ostakoli għall-aċċess ta' parteċipanti ġodda fis-suq u twassal ukoll għall-uniformità tal-kontenut tal-midja."

Barra minn hekk, jinnotaw li l-iżvilupp tas-sistema tal-midja jitmexxa mill-interess tal-profitti.

Għalhekk, "il-proċessi politiċi, ekonomiċi jew dawk relatati mas-soċjetà, jew il-valuri espressi fil-kodiċi ta' kondotta tal-ġurnalisti, mhumiex salvagwardjati biżżejjed."

Il-Membri jqisu li l-liġi tal-kompetizzjoni u l-liġi tal-midja għandhom ikunu interkonnessi, "sabiex ikunu garantiti l-aċċess, il-kompetizzjoni u l-kwalità u biex jiġu evitati kunflitti ta' interess bejn il-konċentrazzjoni tas-sjieda tal-midja u l-poter politiku."

Indipendenza editorjali

Il-Kumitat ikompli jenfasizza l-ħtieġa li l-awtoritajiet tal-UE u l-Istati Membri "jiżguraw l-indipendenza ġurnalistika u editorjali b'garanziji legali u soċjali xierqa u speċifiċi."

Barra minn hekk, jiġbed l-attenzjoni għall-importanza tal-ħolqien u l-applikazzjoni ta' statuti editorjali sabiex ikun evitat li s-sidien, dawk li jkollhom l-ishma, jew korpi estrni bħall-gvernijiet, jindaħlu fil-kontenut tal-aħbarijiet.

Il-Kumitat jappoġġja l-ħarsien tad-drittijiet tal-awtur fil-livell ta' midja online , billi partijiet terzi jiġu obbligati jsemmu s-sors tad-dikjarazzjonijiet li jikkwotaw.

Huwa probabbli li l-Gruppi Politiċi jressqu għall-votazzjoni test alternattiv għar-rapport adottat mill-Kumitat għall-Kultura.

Rapporteur Marianne MIKKO PES EE A6-0303/2008 Konċentrazzjoni u pluraliżmu fil-midja fl-Unjoni Ewropea Proċedura: Inizjattiva 22.09.08

-//EP//TEXT IM-PRESS 20080901BRI35769 FULL-TEXT DOC XML V0//MT

Ġustizzja u Intern

L-inċitament għat-terroriżmu titqies reat kriminali - b'salvagwardji għad-drittijiet fundamentali

Skont il-Kumitat għal-Libertajiet Ċivili, il-ġlieda kontra t-terroriżmu m'għandhiex tonħoq il-libertà tal-espressjoni.

Ir-rapport ta' konsultazzjoni li għandu jiġi vvutat matul is-seduta plenarja li jmiss huwa risposta għall-proposta tal-Kummissjoni biex il-liġi Ewropea ssir tinkludi tliet offiżi kriminali ġodda: l-inċitament pubbliku biex isiru atti terroristiċi, ir-reklutaġġ għat-twettiq ta' atti terroristiċi u t-taħriġ ta' terroristi.

Permezz tar-rapport imħejji minn Roselyne Lefrançois (PES, FR), il-Kumitat kellu l-mira li jipproduċi test bilanċjat, li jkun iservi għal min ifittex li jevita r-radikalizzazzjoni u t-tfaċċar ta' persuni li potenzjalment jistgħu jsiru terroristi, waqt li jipprovdi l-aktar protezzjoni possibbli fir-rigward tad-drittijiet fundamentali.

Definizzjoni iktar stretta ta' inċitament pubbliku

Il-Membri riedu jiċċaraw id-definizzjoni ta' "provokazzjoni pubblika", frażi li kienet ġiet użata fil-proposta inizjali, u li huma bidlu għal "inċitament pubbliku", għaliex ħassew li din il-frażi hija iktar ċara u wżata aktar ta' spiss fil-lingwaġġ legali.

Barra minn hekk, il-proposta tal-Kummissjoni kienet tfittex li l-inċitament tal-pubbliku bi kwalunkwe messaġġ intenzjonat biex jitwettaq att terroristiku, ikun jitqies bħala offiża kriminali.

Skont il-Kumitat, ħaġa bħal din tkun offiża kriminali biss jekk tkun toħloq periklu reali u mhux sempliċiment wieħed ipotetiku.

Klawżoli ta' salvagwardja espliċiti

Il-Kumitat inkluda wkoll salvagwardji għal-libertajiet fundamentali fit-test, b'mod partikolari l-liberta' tal-espressjoni, li huma ekwivalenti għal dawk li jinsabu fil-Konvenzjoni tal-Kunsill tal-Ewropa għall-prevenzjoni tat-terroriżmu.

Barra minn hekk, ir-rapport jerġa' jtenni l-bżonn li jiġu rispettati d-dispożizzjonijiet fil-Karta għad-Drittijiet Fundamentali tal-Unjoni Ewropea u l-Konvenzjoni Ewropea dwar id-Drittijiet tal-Bniedem.

Il-MPE fil-Kumitat sostnew ukoll li m'għandhiex tiġi evitata l-espressjoni ta' fehmiet radikali, polemiċi jew kontroversjali, anke jekk dawn ikunu dwar it-terroriżmu, u li l-kontenut ta' komunikazzjonijiet privati bħall-posta elettronika għandu jiġi protett.

Peress li dan ir-rapport qiegħed jiġi kkunsidrat permezz tal-proċedura ta' konsultazzjoni, huwa l-Kunsill li jieħu d-deċiżjoni finali dwar l-emendi għat-test tal-proposta tal-Kummissjoni.

Rapporteur Roselyne LEFRANÇOIS PES FR A6-0323/2008 Il-ġlieda kontra t-terroriżmu Proċedura: Konsultazzjoni 23.09.08

Ġustizzja u Intern

Koperazzjoni tal-pulizija u dik ġudizzjarja fi kwistjonijiet kriminali: aktar protezzjoni tad-dejta personali

Skont il-Kumitat għal-Libertajiet Ċivili, id-dispożizzjonijiet dwar il-ħarsien tad-dejta personali fil-proposta għal deċiżjoni qafas tal-Kunsill dwar il-koperazzjoni tal-pulizija u dik ġudizzjarja fi kwistjonijiet kriminali, għandhom jissaħħu.

Ir-rapport li ser jiġi vvutat matul is-seduta plenarja li jmiss huwa t-tielet wieħed dwar din il-kwistjoni.

Il-Kumitat iħoss li t-test oriġinali ġie mdgħajjef mill-ftehima politika li ntlaħqet fil-Kunsill, li fil-fatt jeħtieġ l-unanimità biex jgħaddi.

Il-Parlament Ewropew kien diġà ġie kkonsultat dwar din il-kwistjoni, iżda wara li f'Novembru 2007, il-Kunsill laħaq ftehima li l-kontenut tagħha kien sostanzjalment differenti minn proposta oriġinali tal-Kummissjoni, il-MPE reġgħu ġew mitluba jagħtu l-opinjoni tagħhom dwar it-test il-ġdid.

Dwar l-iktar denominatur komuni baxx tal-Kunsill

Ir- rapporteur Martine Roure (PES, FR), wriet dispjaċir dwar il-fatt li l-Kunsill ħassar il-kontenut tal-proposta oriġinali tal-Kummissjoni u laħaq ftehim politiku dwar l-iktar denominatur komuni baxx.

Eżempju ta' dan huwa l-fatt li t-test abbozzat mill-Kunsill japplika biss għall-iskambji ta' dejta bejn l-Istati Membri u mhux għall-ipproċessar tad-dejta li jsir minnhom, hekk kif kienet tgħid il-proposta oriġinali tal-Kummissjoni.

Il-Kumitat huwa tal-opinjoni li t-test għandu japplika wkoll għad-dejta pproċessata fil-livell nazzjonali u li għandha tingħata attenzjoni partikolari għal liema għanijiet tintuża d-dejta personali.

Fil-fatt, Artikolu 7 dwar l-ipproċessar ta' dejta personali li tikkonċerna l-oriġini razzjali jew etnika, il-fehmiet politiċi, it-twemmin reliġjuż jew filosofiku, ġie imsaħħaħ mir-rapport tal-Kumitat għal-Libertajiet Ċivili: skont il-MPE, dan l-iproċessar għandu jkun ipprojbit ħlief f'ċirkustanzi eċċezzjonali u definiti b'mod ċar.

Il-Membri reġgħu inkludew fit-test il-proposta tal-Kummissjoni biex jiġi stabbilit grupp ta' ħidma dwar il-protezzjoni tal-individwi fir-rigward tal-ipproċessar tad-dejta personali, bl-għan li jagħti opinjonijiet u rakkomandazzjonijiet lill-istituzzjonijiet.

Operaturi privati, trasferimenti lejn pajjiżi terzi jew organizzazzjonijiet internazzjonali

Il-Kumitat kompla jgħid li l-awtoritajiet kompetenti tal-Istati Membri għandhom ikollhom aċċess għad-dejta miżmuma minn operaturi privati, skont il-każ u suġġett għal kontroll ġudizzjarju.

Operaturi privati li jkunu ngħataw xogħol ta' servizz pubbliku għandhom ikunu soġġetti għal rekwiżiti li jkunu mill-inqas ekwivalenti għal dawk imposti fuq l-awtoritajiet.

Il-Membri saħqu wkoll li t-trasferiment ta' dejta personali lejn pajjiżi terzi jew organizzazzjonijiet internazzjonali għandu jkun ikkontrollat aħjar, każ b'każ.

L-Istati Membri għandhom jikkonformaw ma' kundizzjonijiet iktar stretti sabiex jiksbu eżenzjoni mir-rekwiżit li jiżguraw ħarsien xieraq tad-dejta trasferita lejn pajjiżi terzi.

Barra minn hekk, l-evalwazzjoni tal-livell ta' ħarsien għandu jsir minn awtorità indipendenti.

Peress li dan ir-rapport qiegħed jiġi kkunsidrat permezz tal-proċedura ta' konsultazzjoni, huwa l-Kunsill li jieħu d-deċiżjoni finali dwar l-emendi għat-test tal-proposta tal-Kummissjoni.

Rapporteur Martine ROURE PSE FR A6-0322/2008 Protezzjoni tad-data personali Proċedura: Konsultazzjoni 23.09.08

-//EP//TEXT IM-PRESS 20080901BRI35769 FULL-TEXT DOC XML V0//MT

Ġustizzja u Intern

Riżoluzzjoni annwali dwar iż-żona ta' libertà, sigurtà u ġustizzja

Matul is-seduta plenarja li jmiss il-Parlament huwa mistenni jadotta r-riżoluzzjoni annwali tiegħu dwar il-progress li sar fir-rigward taż-żona ta' libertà, sigurtà u ġustizzja tal-Unjoni Ewropea fl-2007.

Id-dibattitu dwar din il-kwistjoni kien sar fil-31 ta' Jannar 2008.

Dan id-dibattitu kien ibbażat fuq żewġ mistoqsijiet orali li l-Kumitat għal-Libertajiet Ċivili għamel lill-Kunsill u l-Kummissjoni.

O-0006/2008 Mistoqsija Orali li saret lill-Kummissjoni fil-31 ta' Jannar O-0005/2008 Mistoqsija Orali li saret lill-Kunsill fil-31 ta' Jannar Proċedura: Riżoluzzjoni 25.09.08 Dibattitu, 31 ta' Jannar 2008

Komunikazzjoni elettronika - kompetizzjoni u drittijiet imsaħħa

Il-MPE huma mistennija jivvutaw erbgħa rapporti dwar il-pakkett leġislattiv għar-riforma tar-regoli eżistenti dwar il-komunikazzjoni elettronika matul is-seduta plenarja li jmiss.

Ir-riforma tfittex li jissaħħu d-drittijiet tal-konsumatur waqt li jkomplu jiġu mħarsa l-privatezza u d-dejta personali tagħhom.

Għandha wkoll issir reviżjoni tal-immaniġjar tal-ispettru tar-radju waqt li jiżdiedu l-istrumenti regolatorji tal-awtoritajiet nazzjonali.

Drittijiet imsaħħa għall-konsumatur

Skont il-Kumitat għas-Suq Intern, din ir-reviżjoni tal-leġislazzjoni għandha ġġib magħha tisħiħ tad-drittijiet tal-konsumatur u tal-ħarsien tad-dejta personali u tal-privatezza tagħhom.

Għandu jkun hemm aċċess imtejjeb għas-servizzi b'mod speċjali għal utenti b'diżabilità, skadenza ta' ġurnata għat-trasferiment tan-numru tat-telefon meta konsumatur jaqleb minn operatur għall-ieħor, kif ukoll aċċess aħjar għan-numru ta' emerġenza Ewropew (il-112) minn kwalunkwe tip ta' komunikazzjoni elettronika.

Barra minn hekk, ir-rapport imħejji minn Malcolm Harbour (EPP-ED, UK) jinkludi dispożizzjonijiet dwar in-notifikazzjoni obbligatorja lill-abbonat individwali f'każ ta' ksur ta' sigurtà fir-rigward tad-dejta personali tagħhom.

L-utenti għandhom ukoll jiġu avvżati dwar l-użu llegali tal-komunikazzjoni elettronika u d-distribuzzjoni ta' materjal malizzjuż, illeċitu jew li jmur kontra id-drittijiet tal-awtur, kif ukoll dwar kif għandhom jipproteġu d-dejta personali tagħhom.

Immaniġjar koordinat tal-ispettru tar-radju

Ir-riforma għandha twassal ukoll għal reviżjoni tal-immaniġjar tal-ispettru tar-radju waqt li jiżdiedu l-istrumenti regolatorji tal-awtoritajiet nazzjonali.

Skont ir-rapport imħejji minn Patrizia Toia (ALDE, IT) fi ħdan il-Kumitat għall-Industrija, l-użu tal-ispettru tar-radju għandu jkun ikkoordinat u armonizzat sabiex iċ-ċittadini jibbenefikaw minn servizzi elettroniċi ġodda, waqt li jiġu evitati interferenzi dannużi.

Peress li l-bidla minn televiżjoni b'sinjal analogu għal dik li b'sinjal diġitali għandha tirrilaxxa numru kbir ta' frekwenzi, għandu jkun possibbli li faxex li bħalissa jintużaw għax-xandir jibdew jintużaw għal pereżempnju, servizzi tal-mowbajl broadband .

Ir-rapport imħejji minn Catherine Trautmann (PES, FR) jgħid li regolatur nazzjonali jista' jirrikjedi li l-operaturi tat-telekomunikazzjoni jisseparaw is-servizzi tan-netwerk tagħhom minn dawk tal-kontenut.

Madankollu, hekk kif propost minn Pilar del Castillo (EPP-ED, ES), qabel l-awtoritajiet nazzjonali jkunu jistgħu jieħdu deċiżjonijiet regolatorji, ser ikollhom jibdew jikkonsultaw kemm mal-Kummissjoni kif ukoll ma' BERT ( Body of European Regulators in Telecommunication ).

Catherine TRAUTMANN PES FR Pilar DEL CASTILLO VERA EPP-ED ES Patrizia TOIA ALDE IT Rapporteurs Malcolm HARBOUR EPP-ED GB A6-0321/2008 Networks u servizzi ta' komunikazzjoni elettronika (TRAUTMANN) A6-0316/2008 Awtorità Ewropea tas-Suq tal-Komunikazzjonijiet Elettroniċi (DEL CASTILLO VERA) A6-0305/2008 Ksib tal-benefiċċji sħaħ tad-dividend diġitali fl-Ewropa: Approċċ komuni għall-użu ta' l-ispettru li jirriżulta mill-bidla diġitali (TOIA) A6-0318/2008 Netwerks u servizzi ta' komunikazzjonijiet elettroniċi, protezzjoni tal-privatezza u protezzjoni tal-konsumaturi (HARBOUR) Proċedura: Inizjattiva / Kodeċiżjoni 23.09.08 Nota ta' sfond: Telecoms package: more competition and improved consumer rights Dibattitu, 02.09.08 Immaniġġjar tal-ispettru tar-radju Bżonn ta' użu koordinat tal-ispettru tad-dividend diġitali Protezzjoni msaħħa tad-drittijiet tal-utenti

-//EP//TEXT IM-PRESS 20080901BRI35769 FULL-TEXT DOC XML V0//MT

Jibqa' nuqqas ta' qbil dwar it-tielet pakkett leġislattiv marittimu

Ser jiġu diskussi ħames rapporti parti mit-tielet pakkett marittimu dwar it-tisħiħ tal-protezzjoni f'każ ta' aċċidenti marittimi u tniġġis.

Il-Membri fil-Kumitat għat-Trasport għażlu li jinkludu emendi dwar iż-żewġ proċeduri li qed jinżammu mwaqqfa mill-Kunsill (dwar l-obligazzjonijiet li jorbtu l-istat tal-bandiera u dwar ir-responsabbiltà ċivili) fir-rapporti l-oħrajn li ser jiġu diskussi u vvutati matul is-seduta plenarja li jmiss.

Barra minn hekk, reġgħu inkludew l-emendi ewlenin kollha li kienu ġew approvati mill-Parlamet fl-ewwel qari tiegħu.

Il-Kumitat reġa' tenna li s-sikurezza marittima minn dejjem kienet prijorità għall-Parlament.

Il-Membri ma jridux li l-Kunsill idgħajjef is-suġġerimenti importanti tal-Parlament.

Monitoraġġ u informazzjoni dwar it-traffiku tal-bastimenti

L-ewwel mill-ħames rapporti li ser jiġu diskussi u vvutati matul is-seduta plenarja li jmiss kien imħejji minn Dirk Sterckx (ALDE, BE).

Permezz ta' dan ir-rapport, il-Kumitat reġa' ressaq emendi dwar il-bżonn li tiġi stabbilita awtorità kompetenti li permezz tal-esperjenza indipendenti tagħha, tkun tista' tiddeċiedi x'inhu l-aħjar li għandu jsir f'każ ta' aċċidenti biex jiġu evitati d-diżastri.

Il-Kumitat jgħid ukoll li f'każ ta' aċċident, l-ekwipaġġ tal-bastiment għandu jiġi trattat b'mod ġust u mhux jiġi kriminalizzat.

Skond il-Kumitat, in-nuqqas ta' evidenza ta' sikurezza finanzjarja m'għandux ikollu implikazzjonijiet fuq id-deċiżjoni dwar jekk għandhiex tingħata għajnuna lil bastiment.

Barra minn hekk, l-akkomodazzjoni ta' bastiment m'għandhiex tkun limitata għal dawk li jkollhom assigurazzjoni.

Il-Membri inkludew ukoll f'dan ir-rapport, numru ta' emendi fir-rigward tal-kwistjoni tar-responsabbilta' ċivili.

L-investigazzjoni ta' inċidenti

Permezz tar-rapport imħejji minn Jaromir Kohlicek (GUE/NGL, CZ), il-Kumitat qiegħed japprova emendi dwar l-indipendeza tal-korpi investigattivi, dwar data ta' skadenza biex jingħata bidu għall-investigazzjonijiet, kif ukoll dwar obbligu li jorbot lill-Istati Membri biex jimplimentaw il-linji gwida tal-Organizzazzjoni Internazzjonali Marittima dwar it-trattament ġust tal-baħħara.

Il-Kumitat jisħaq li għandhom isiru investigazzjonijiet dwar is-sikurezza f'każ ta' "inċidenti serji", mhux biss f'każ ta' "inċidenti serji ħafna" (hekk kif ippropona l-Kunsill).

Barra minn hekk, huwa neċessarju li l-Istati Membri japplikaw metodoloġija komuni fl-isvestigazzjoni ta' inċidenti.

L-organizzazzjoni tal-ispezzjonijiet u tal-perizji tal-vapuri

Soċjetajiet tal-klassifikazzjoni huma organizzazzjonijiet tas-settur privat li jingħataw xogħol ta' spezzjoni tal-bastimenti mill-istati tal-bandiera.

Il-Kumitat ma jaqbilx mal-Kunsill dwar l-isem tal-entita' jew tas-sistema l-ġdida li għandha tintuża għall-evalwazzjoni u ċ-ċertifikazzjoni ta' dawn is-soċjetajiet.

Punt ieħor huwa r-responsabbilta' ta' organizzazzjonijiet rikonoxxuti meta jagħmlu xogħol f'isem Stat Membru.

Fir-rapport imħejji minn Luis De Grandes Pascual (EPP-ED, ES), il-Kumitat inkluda wkoll xi emendi dwar il-kwistjoni tal-obbligi li jorbtu l-istat tal-bandiera.

Il-kontroll tal-Istat tal-Port

Ir-rapport imħejji minn Dominique Vlasto (EPP-ED, FR) juri nuqqas ta' qbil bejn il-Kumitat u l-Kunsill dwar kemm spiss għandhom isiru spezzjonijiet ta' bastimenti f'kategoriji ta' riskju varji u dwar il-mira għar-rata ta' spezzjoni li jkollha tintlaħaq mill-Istati Membri.

Barra minn hekk, il-Kunsill irid jeskludi mill-ispezzjonijiet dawk il-bastimenti li jankraw 'il bogħod mix-xtut, iżda il-Kumitat ma jaqbilx.

Il-Kunsill irid ukoll li l-projbizzjoni fuq bastimenti li ma jissodisfawx l-istandard meħtieġ milli jużaw portijiet tal-Unjoni Ewropea tkun temporanja, waqt li l-Kumitat irid li din tkun permanenti.

Ir-responsabbiltà ta' trasportaturi ta' passiġġieri bil-baħar f'każ ta' inċidenti

L-aħħar rapport li ser jiġi diskuss matul is-seduta plenarja li jmiss kien imħejji minn Paolo Costa (ALDE, IT).

Il-Kumitat għal darb'oħra ma jaqbilx mal-Kunsill dwar il-fatt li dan tal-aħħar irid jillimita l-ambitu tar-regolament dwar il-Konvenzjoni ta' Ateni għal bastimenti kbar ta' klassi A. Il-Kumitat irid li dan ir-regolament ikun ikopri l-bastimenti kollha li jġorru l-passiġġieri.

Hemm ukoll nuqqas ta' qbil dwar l-inklużjoni tal-ilmijiet navigabbli interni u dwar il-fatt li l-Kunsill ma qabilx li japplika ħlas bil-quddiem ta' 21,000 ewro lill-vittmi ta' diżabilità permanenti jew korrimenti serji.

Il-Kumitat reġa' inkluda xi emendi approvati mill-Parlament matul l-ewwel qari li jipproponu approċċ armonizzat għall-limiti tal-ammonti li għandhom jitħallsu lill-passiġġieri f'każ ta' aċċident.

Dirk STERCKX ALDE BE Jaromír KOHLÍČEK GUE/NGL CZ Paolo COSTA ALDE IT Dominique VLASTO EPP-ED FR Rapporteurs Luis DE GRANDES PASCUAL EPP-ED ES A6-0334/2008 Sistema għall-monitoraġġ u l-informazzjoni dwar it-traffiku tal-bastimenti fil-Komunità (STERCKX) A6-0332/2008 L-investigazzjoni ta' inċidenti fis-settur tat-trasport marittimu (KOHLÍČEK) A6-0333/2008 Ir-responsabbiltà ta' trasportaturi ta' passiġġieri bil-baħar fil-każ ta' aċċidenti (COSTA) A6-0335/2008 Il-kontroll ta' l-Istat tal-Port (verżjoni ta' tfassil mill-ġdid) (VLASTO) A6-0331/2008 Regoli komuni għall-organizzazzjonijiet ta' l-ispezzjoni u tal-perizji tal-vapuri u għall-attivitajiet rilevanti ta' l-amministrazzjonijiet marittimi (Verżjoni mfassla mill-ġdid) (DE GRANDES PASCUAL) A6-0330/2008 Regoli u standards komuni għall-organizzazzjonijiet ta' l-ispezzjoni u tal-perizji tal-vapuri (tfassil mill-ġdid) (DE GRANDES PASCUAL) Proċedura: Kodeċiżjoni 23.09.08

-//EP//TEXT IM-PRESS 20080901BRI35769 FULL-TEXT DOC XML V0//MT

Enerġija

Dwar il-kontroll tal-prezz tal-enerġija

Il-Grupp Soċjalista ser jagħmel mistoqsija orali lill-Kunsill u lill-Kummissjoni dwar il-kontroll tal-prezz tal-enerġija.

Waqt li jfakkar li f'dawn l-aħħar xhur, iż-żieda qawwija fil-prezzijiet taż-żejt laħqet l-ogħla livell tagħha mis-snin sebgħin, il-Grupp qiegħed jistaqsi kif ser jiġu indirizzati l-aspetti ta' riforma strutturali, tal-ispekulazzjoni, tal-prezzijiet, tal-effiċjenza, tad-diversifikazzjoni, tas-sigurtà, kif ukoll dawk makroekonomiċi u soċjali.

Fost affarijiet oħra, il-Grupp PES jistaqsi lill-Kunsill u lill-Kummissjoni:

X'miżuri hemm maħsuba biex tinqata' r-rabta diretta u mhux ġustifikata bejn il-prezzijiet tal-elettriku u dawk taż-żejt?

X'inhu l-livell ta' kompetizzjoni fis-settur?

Kif jistgħu s-swieq taż-żejt isiru aktar trasparenti?

Kif inhuma affettwati s-swieq finanzjarji mill-ispekulazzjonijiet tal-prezz taż-żejt?

Il-kumpaniji taż-żejt naqqsu l-prezzijiet tal-fjuwil wara t-tnaqqis riċenti fil-prezz taż-żejt?

X'se jsir biex tiġi indirizzata aktar bis-serjetà l-kwistjoni dwar l-effiċjenza tal-enerġija, inklużi l-modi ta' kif l-Istati Membri jistgħu jiġu mħajra biex jimplimentaw aħjar il-leġiżlazzjoni eżistenti?

X'inhuma l-miżuri maħsuba għal aktar investiment fl-iffinanzjar tat-teknoloġiji u r-riċerka għal enerġija alternattiva?

X'inhuma l-objettivi dwar id-djalogu ma' produtturi ewlenin bħar-Russja, in-Norveġja u l-OPEC u x'miżuri huma meħtieġa biex jiġi żgurat aċċess adegwat għaċ-ċertezza tal-provvisti tal-enerġija bi prezzijiet raġonevoli

X'miżuri se jittieħdu biex (a) il-gruppi vulnerabbli jiġu protetti miż-żieda fir-rata tal-imgħax fuq deċiżjoni tal-Bank Ċentrali Ewropew u (b) biex jittaffa l-impatt makroekonomiku u soċjali negattiv fuq il-prezzijiet ogħla tal-enerġija?

Il-Parlament Ewropew huwa mistenni jadotta riżoluzzjoni dwar din il-kwistjoni.

O-0082/2008 Mistoqsija orali lill-Kunsill O-0083/2008 Mistoqsija orali lill-Kummissjoni Proċedura: Mistoqsija orali

Istituzzjonijiet

Il-prijoritajiet tal-Parlament għall-Programm leġiżlattiv u ta' ħidma tal-Kummissjoni 2009

Għall-ewwel darba din is-sena, il-Membri tal-Parlament Ewropew ser jiddiskutu l-prijoritajiet tal-Istituzzjoni fir-rigward tal-Programm Leġiżlattiv u ta' Ħidma tal-Kummissjoni għas-sena li ġejja, qabel dan jiġi ppreżentat minnha.

Kull sena, il-Kummissjoni toħroġ dokument b'definizzjoni tal-prijoritajiet annwali tagħha u tadotta programm ta' ħidma għas-sena ta' wara.

Dan id-dokument jistabilixxi x'ser ikunu l-prijoritajiet politiċi ewlenin tal-Kummissjoni u jidentifika l-inizzjativi leġislattivi kif ukoll l-atti eżekuttivi li l-Kummissjoni tkun beħsiebha tadotta biex dawn il-prijoritajiet jsiru realtà.

Il-Membri tal-Parlament Ewropew għandhom jadottaw riżoluzzjoni dwar il-prijoritajiet tal-Istituzzjoni fir-rigward tal-Programm Leġiżlattiv u ta' Ħidma tal-Kummissjoni għall-2009, qabel din tippreżentah lill-Kamra.

Programmi leġiżlattivi u ta' ħidma tal-Kummissjoni

-//EP//TEXT IM-PRESS 20080901BRI35769 FULL-TEXT DOC XML V0//MT

Istituzzjonijiet

Sena għad-Djalogu Interkulturali: Bartolomew I jindirizza lill-MPE

Il-Patrijarka Ekumenikali Bartolomew I ser jindirizza lill-Membri tal-Parlament Ewropew nhar l-Erbgħa 24 ta' Settembru, fil-qafas tas-Sena Ewropea għad-Djalogu Interkulturali.

L-għan tas-Sena Ewropea għad-Djalogu Interkulturali huwa li jiġu promossi: rabtiet iktar mill-qrib bejn in-nazzjonalitajiet u r-reliġjonijiet, l-interazzjoni bejn il-kulturi, u s-sens ta' destin komuni fost iċ-ċittadini tal-Unjoni Ewropea.

Għalhekk il-Parlament Ewropew qiegħed jistieden numru ta' personalitajiet minn sfondi kulturali differenti biex jindirizzaw lill-Kamra matul seduta formali.

Bartolomew I kien ġie nnominat kandidat għall-Premju Sakharov għal-Libertà tal-Ħsieb tal-Parlament Ewropew fl-2007, għall-ħidma tiegħu biex jiddefendi l-libertà tar-reliġjon fit-Turkija u biex jinkoraġġixxi d-djalogu bejn il-komunitajiet reliġjużi.

Proċedura: Seduta formali 24.09.08

Relazzjonijiet esterni

Tħejjijiet għas-summit UE-Indja

Nhar l-Erbgħa 24 ta' Settembru, il-Kunsill u l-Kummissjoni ser jagħmlu stqarrija dwar it-tħejjijiet għas-summit bejn l-Unjoni Ewropea u l-Indja, li ser iseħħ fid-29 ta' Settembru f'Marsilja.

Dan is- summit huwa mistenni jniedi fażi ġdida fir-relazzjonijiet bejn l-Unjoni Ewropea u l-Indja sabiex jintemmu n-negozjati għall-ftehimiet maritimmi u ta' kummerċ ħieles li kienu bdew fl-2007.

Proċedura: Stqarriji tal-Kunsill u tal-Kummissjoni 24.09.08 Sit tal-Presidenza Franċiża: Summit UE-Indja

Saħħa pubblika

L-obeżità għandha tiġi miġġielda iktar kmieni fil-ħajja

Fl-UE kważi 22 miljun tifel u tifla għandhom piż żejjed u sa l-2010 huwa mistenni li 1,3 miljun tifel u tifla oħrajn ser ikollhom piż żejjed jew isiru obeżi.

Għalkemm għadu mhuwiex ikkonfermat, il-MPE huma mistennija jiddiskutu rapport li jagħmel appell biex jibdew jittieħdu miżuri għall-prevenzjoni tal-obeżità aktar kmieni fil-ħajja.

Dan jista' jsir permezz tat-tikketti tal-ikel, restrizzjonijiet fuq ir-reklamar ta' ikel mhux tajjeb għas-saħħa u tnaqqis fil-VAT għall-frott u l-ħaxix.

Ir-rapport imħejji minn Alessandro Foglietta (UEN, IT) fi ħdan il-Kumitat għall-Ambjent u s-Saħħa Pubblika jinnota li l-problema tal-piż żejjed u l-obeżità saret epidemija li qed toħloq riskji serji għas-saħħa tal-bniedem.

Madwar 6% tal-infiq relatat mas-saħħa dan iż-żminijiet huwa marbut direttament mal-obeżità, iżda l-ispejjeż indiretti huma ħafna iktar ogħla.

L-obeżità hija waħda mill-problemi tas-saħħa l-iktar serji fl-Ewropa minħabba li żżid b'mod sinifikattiv ir-riskju ta' mard kroniku, inklużi d-dijabete tat-tip 2, problemi kardjovaskulari, kif ukoll ċerti tipi ta' kanser.

Il-Kumitat iqis li approċċ komprensiv u fuq ħafna livelli huwa l-aħjar mod ta' kif tista' tiġi miġġielda l-obeżità fost il-popolazzjoni tal-UE u jenfasizza l-fatt li jeżistu bosta programmi Ewropej dwar ir-riċerka, is-saħħa, l-edukazzjoni, kif ukoll it-tagħlim tul il-ħajja li jistgħu jgħinu f'din il-ġlieda.

Kontra l-obeżità mit-tfulija

Peress li hemm rabta kbira bejn l-obeżità fit-tfal u dik fl-adulti, il-Kumitat qiegħed jistieden lill-Kummissjoni u lill-partijiet interessati oħrajn biex jistabbilixxu l-ġlieda kontra l-obeżità bħala prijorità fl-istadji bikrija tal-ħajja.

Il-kurrikuli tal-iskejjel għandhom jiżguraw li dieta bilanċjata u eżerċizzji fiżiċi jsiru drawwha għat-tfal.

Il-Membri jixtiequ wkoll li jkun hemm titjib fil-kwalità u fl-istandards nutrittivi tal-ikel tal-iskejjel, billi, fost affarijiet oħra, jkun hemm frott u ħaxix frisk disponibbli fil- vending machines .

Huma jinkoraġġixxu wkoll li ma jibqax ikun hemm bejgħ fl-iskejjel ta' ikel u xorb b'livell għoljin ta' zokkor, melħ u xaħam jew li jkollhom livelli nutrizzjonali baxxi.

Barra minn hekk, kull tip ta' sponsorjar u reklamar għal dawn it-tipi ta' prodotti għandu jkun ristrett.

It-tikketti tal-ikel

Il-Membri jemmnu li informazzjoni komprensibbli fuq it-tikketti hija s-soluzzjoni sabiex il-konsumaturi jkunu jistgħu jagħżlu bejn nutrizzjoni tajba, aħjar u inqas tajba.

Għalhekk huma jilqgħu l-proposta l-ġdida tal-Kummissjoni għar-reviżjoni tad-direttiva fuq it-tikkettar tan-nutrizzjoni għall-oġġetti tal-ikel u jħeġġu li dawn it-tikketti jkunu viżibbli, ċari u li jiftiehmu faċilment mill-konsumatur.

Huma wkoll tal-fehma li d-direttiva għandha tinkludi regoli għat-tikkettar nutrittiv obbligatorju fuq quddiem tal-pakkett fejn jintuża kodiċi ikkulurit, filwaqt li l-konċentrazzjoni tan-nutriment għandu jitniżżel f'100g/100ml.

Restrizzjoni fuq ir-reklamar immirat lejn it-tfal

Il-Kumitat iqis li għandu jkun hemm ħinijiet protetti u restrizzjonijiet fuq riklami ta' ikel mhux tajjeb għas-saħħa, li jkunu mmirati b'mod speċifiku lejn it-tfal.

Dawn ir-restrizzjonijiet għandhom ikopru wkoll il-forom ġodda tal-midja bħalma huma l-logħob fuq l-Internet, il- pop-ups u messaġġi fuq il-mowbajls.

Il-Membri jqisu li l-approċċ volontarju lejn dan it-tip ta' riklamar adottat fid-Direttiva dwar it-televiżjoni mingħajr fruntieri huwa pass fid-direzzjoni t-tajba.

Għalhekk, f'każ li l-analiżi tal-2010 ta' din id-Direttiva turi li l-approċċ volontarju jkun falla, għandhom jiġu proposti miżuri iktar stretti.

Huma wkoll tal-fehma li l-fornituri tas-servizzi tal-midja għandhom jiżviluppaw kodiċi ta' kondotta rigward komunikazzjonijiet kummerċjali awdjoviżivi inadegawati b'rabta mal-prodotti ta' likel u x-xorb.

L-awtoregolamentazzjoni tal-industrija tajba iżda mhux biżżejjed

Skont il-Kumitat, l-industrija tal-ikel għandha bżonn tagħmel ħafna iktar sforzi biex tiġġieled il-problema tal-obeżità, per eżempju billi tipprovdi firxa usa' ta' għażliet b'porzjon iżgħar.

Waqt li jirrikonoxxi l-inizjattivi industrijali riċenti b'rabta mal-awtoregolazzjoni tar-reklamar, il-Kumitat jinnota li xi kultant ir-regolazzjoni hija neċessarja sabiex ikun hemm bidla sostantiva u sinifikanti fis-setturi kollha tal-industrija, b'mod partikulari f'dak li għandu x'jaqsam mat-tfal.

Projbizzjoni tax-xaħmijiet trans artifiċjali

Il-Kumitat qiegħed jagħmel appell biex issir projbizzjoni madwar l-UE kollha tax-xaħmijiet "trans" artifiċjali u jenfasizza li l-għarfien xjentifiku attwali juri li konsum eċċessiv ta' xaħmijiet trans (iktar minn 2% tal-assorbiment totali tal-enerġija) huwa marbut ma' riskji kardjovaskolari ogħla.

Rati tal-VAT aktar baxxi għall-frott u l-ħaxix

Il-MPE jfakkru li l-liġi Komunitarja tawtorizza lill-Istati Membri biex inaqqsu l-VAT fuq il-frott u l-ħxejjex u għalhekk jitolbu lil dawk l-Istati Membri fejn dan għadu ma sarx biex jieħdu azzjoni.

Huma jixtiequ li t-testi Komunitarji implimentati attwalment jiġu emendati sabiex il-frott u l-ħaxix ikunu jistgħu jibbenifikaw minn rata baxxa ħafna ta' VAT (inqas minn 5%).

Rapporteur Alessandro FOGLIETTA UEN IT A6-02560/2008 White Paper: Strateġija għall-Ewropa dwar kwistjonijiet ta' saħħa marbuta man-Nutriment, il-Piż Żejjed u l-Obeżità Proċedura: Inizjattiva 24.09.08

-//EP//TEXT IM-PRESS 20080901BRI35769 FULL-TEXT DOC XML V0//MT

Affarijiet ekonomiċi u monetarji

Aġġornament tar-regoli dwar il-VAT fuq is-servizzi finanzjarji

Fl-istess ħin, dan ir-rapport qiegħed jissuġġerixxi xi tibdil fit-test.

L-għan huwa li tiġi żgurata ċ-ċertezza legali f'settur li nbidel sostanzjalment minn meta kienu ġew imfassla r-regoli attwali iktar minn tletin sena ilu.

Il-biċċa l-kbira tas-servizzi finanzjarji, inklużi l-assigurazzjoni u l-immaniġġjar tal-fondi ta' investiment, huma eżentati mill-VAT.

Iżda l-leġiżlazzjoni dwar kif taħdem eżatt din l-eżenzjoni kienet ġiet imfassla fl-1977 u minn dak iż-żmien għadha ma ġietx aġġornata biex tkun taqbel mar-realtajiet ekonomiċi tal-lum.

Iż-żieda fil-forniment transkonfinali ta' dan it-tip ta' servizzi fis-suq intern tal-Unjoni Ewropea u t-tendenza li s-servizzi jiġu esternalizzati lejn pajjiżi terzi, wasslu għal sitwazzjonijiet li ma kinux previsti fil-leġislazzjoni oriġinali.

Dan ifisser li teżisti inċertezza legali fis-settur.

Kjarifika tal-ambitu tal-eżenzjoni

Permezz tar-rapport ta' konsultazzjoni mħejji minn Joseph Muscat (PES, MT), il-Kumitat għall-Affarijiet Ekonomiċi u Monetarji qiegħed japprova dan l-aġġornament tal-leġiżlazzjoni, waqt li jipproponi numru ta' emendi bl-għan li jiċċaraw l-ambitu tal-eżenzjoni tal-VAT.

Il-Kumitat pereżempju huwa tal-fehma li l-eżenzjoni għandha tkopri wkoll id-derivati ta' kull tip.

Il-Kumitat qiegħed jipproponi wkoll xi emendi bl-għan li jiġu żgurati l-istess kundizzjonijiet għall-Istati Membri kollha u għal tipi differenti ta' istituzzjonijiet finanzjarji.

Għażla dwar it-tassazzjoni

Aspett ieħor tal-proposta tal-Kummissjoni jagħti lill-kumpaniji tas-servizzi finanzjarji madwar l-Unjoni Ewropea d-dritt ta' għażla għat-tassazzjoni fir-rigward tas-servizzi tagħhom.

B'hekk ikunu jistgħu jitolbu lura l-VAT imħallsa minnhom fuq l-ispejjeż li jkunu għamlu waqt li pprovdew dawn is-servizzi.

Il-Kumitat jixtieq jiżgura li l-Kunsill jadotta regoli uniformi madwar l-Unjoni Ewropea għall-applikazzjoni ta' dan id-dritt ta' għażla u li l-implimentazzjoni tagħha tiġi riveduta mill-Kumissjoni.

Qsim tal-ispejjeż

Punt ġdid ieħor li qiegħed jiġi propost mill-Kummissjoni huwa li jiġu stabbiliti gruppi għall-qsim tal-ispejjeż sabiex l-operaturi ekonomiċi jkunu jistgħu jgħaqqdu flimkien l-investimenti tagħhom u jqassmu mill-ġdid l-ispejjeż għal dawn l-investimenti eżentati mill-VAT.

Il-Kumitat huwa tal-fehma li l-ambitu ta' dan l-arranġament għandu jitwessa'.

Peress li kwistjonijiet relatati mat-tassazzjoni jiġu trattati permezz tal-proċedura ta' konsultazzjoni, il-pożizzjoni tal-Parlament ma torbotx lill-Kunsill.

Huwa dan ta' l-aħħar li għandu jieħu deċiżjoni finali dwar it-test permezz ta' vot unanimu mis-27 Stat Membru.

Rapporteur Joseph MUSCAT PES MT A6-0344/2008 It-taxxa fuq il-valur miżjud, fir-rigward tat-trattament tas-servizzi finanzjarji u ta' l-assikurazzjoni Proċedura: Konsultazzjoni 24.09.08

-//EP//TEXT IM-PRESS 20080901BRI35769 FULL-TEXT DOC XML V0//MT

Politika soċjali

Pakkett leġislattiv soċjali ġdid - il-mobilità tal-pazjenti

Il-Kunsill u l-Kummissjoni huma mistennija jkomplu jitkellmu dwar il-pakkett leġislattiv soċjali l-ġdid li huwa parti mill-Aġenda Soċjali Mġedda.

Matul is-seduta plenarja li għaddiet, ġew ippreżentati l-proposti għal leġiżlazzjoni li tiggarantixxi trattament ugwali barra l-qasam tal-impjieg, u għar-reviżjoni tal-leġiżlazzjoni dwar il-Kumitati tax-Xogħolijiet Ewropej.

Issa jmiss li tiġi ppreżentata l-proposta li timmira li tħaffef l-aċċess tal-pazjenti għall-kura tas-saħħa f'pajjiżi Ewropej oħra.

Il-pakkett leġislattiv soċjali l-ġdid ġie propost mill-Kummissjoni fil-bidu ta' Lulju u jirrappreżenta impenn ġdid għall-Ewropa soċjali permezz ta' strateġija integrata li ġġib flimkien bosta politiki.

Il-pakkett fih 19-il inizjattiva fl-oqsma tal-impjiegi u l-affarijiet soċjali, l-edukazzjoni u ż-żgħażagħ, is-saħħa, is-soċjetà tal-informatika u l-affarijiet ekonomiċi.

Il-proposta għal direttiva dwar il-mobilità tal-pazjenti timmira li tiċċara kif il-pazjenti jistgħu jeżerċitaw id-dritt tagħhom li jfittxu u jiksbu kura tas-saħħa fi Stat Membru differenti; li tipprovdi ċertezza legali; li tipprovdi kura tas-saħħa transkonfinali iktar sikura u ta' kwalità aħjar; kif ukoll li tippromwovi l-koperazzjoni bejn is-sistemi tas-saħħa tal-Istati Membri differenti.

Il-MPE huma mistennijin jadottaw riżoluzzjoni dwar dan is-suġġett.

Proċedura: Stqarriji tal-Kunsill u tal-Kummissjoni 25.09.08 Dibattitu, 02.09.08 Proposta tal-Kummissjoni: Drittijiet tal-pazjenti fil-kura tas-saħħa transkonfinali

Drittijiet fundamentali

Dikjarazzjoni bil-miktub dwar il-ġlieda kontra t-traffikar tat-tfal

Matul is-seduta plenarja li jmiss, il-President tal-Parlament Ewropew għandu jħabbar li maġġoranza tal-MPE iffirmaw dikjarazzjoni bil-miktub dwar il-ġlieda kontra t-traffikar tat-trak.

Peress li din id-dikjarazzjoni ġiet iffirmata minn maġġoranza tal-Membri tal-Parlament Ewropew, din tkun meqjusa adottata.

It-test tad-dikjarazzjoni jfakkar li t-traffikar tat-tfal għadu problema persistenti, b'iktar minn żewġ miljuni tifel u tifla ttraffikati kull sena għal xogħol sfurzat u għall-esplojtazzjoni sesswali.

L-awtoritajiet nazzjonali u l-NGOs fl-Istati Membri għadhom mhux qegħdin jaġixxu b'mod effiċjenti kontra t-traffikar tat-tfal, minħabba nuqqas ta' koperazzjoni transkonfinali, nuqqas ta' taħriġ professjonali jew minħabba implimentazzjoni inadegwata tal-leġiżlazzjoni eżistenti.

Għalhekk il-Parlament Ewropew qiegħed jistieden lill-Istati Membri biex jirrokonoxxu l-ġlieda kontra t-traffikar tat-tfal bħala objettiv ta' prijorità fil-politiki nazzjonali tagħhom għall-ħarsien tat-tfal.

Barra minn hekk, il-MPE jitolbu lill-Parlament u lill-Kunsill biex jipprovdu r-riżorsi neċessarji fil-qafas tal-istrateġija tal-Kummissjoni dwar il-promozzjoni u l-ħarsien tad-drittijiet tat-tfal.

Mill-banda l-oħra, l-Istati Membri huma mistiedna jkomplu jikkoperaw u jagħmlu skambju ta' għarfien u esperjenza b'mod attiv mal-awtoritajiet tal-UE u l-NGOs rilevanti.

L-għanijiet ewlenin għandhom ikunu il-prevenzjoni u l-ġlieda kontra t-traffikar tat-tfal, waqt li jiġi pprovdut trattament adegwat għall-vittmi ta' dan it-traffikar.

Proċedura: Dikjarazzjoni bil-miktub 25.09.08 Dikjarazzjoni bil-miktub: Il-ġlieda kontra t-traffikar tat-tfal Regoli tal-Proċedura tal-Parlament Ewropew: Dikjarazzjoni bil-miktub

-//EP//TEXT WDECL P6-DCL-2008-0050 0 NOT XML V0//MT

-//EP//TEXT IM-PRESS 20080901BRI35769 FULL-TEXT DOC XML V0//MT

Drittijiet fundamentali

23 ta' Awwissu: Jum Ewropew ta' Tifkira għall-Vittmi tal-Istaliniżmu u tan-Nazziżmu

Matul is-seduta plenarja li jmiss, il-President tal-Parlament Ewropew għandu jħabbar li maġġoranza tal-MPE iffirmaw dikjarazzjoni bil-miktub dwar il-proklamazzjoni tat-23 ta' Awissu bħala l-Jum Ewropew ta' Tifkira għall-Vittmi tal-Istaliniżmu u tan-Nazziżmu.

Peress li din id-dikjarazzjoni ġiet iffirmata minn maġġoranza tal-Membri tal-Parlament Ewropew (f'dan il-każ 409), sad-data tal-egħluq tagħha (9 ta' Settembru 2008), din tkun meqjusa adottata.

Il-programm Komunitajru "L-Ewropa għaċ-Ċittadini" tal-2006, stabilixxa l-azzjoni "Tifkira Ewropea Attiva", maħsubha li tipprevjeni kwalunkwe repetizzjoni tar-reati tan-Nazziżmu u tal-Istaliniżmu.

Permezz ta' din id-dikjarazzjoni bil-miktub, il-MPE qegħdin jipproponu li t-23 ta' Awwissu jiġi pproklamat bħala l-Jum Ewropew ta' Tifkira għall-Vittmi tal-Istaliniżmu u tan-Nazziżmu, "sabiex tibqa' ppreservata l-memorja tal-vittmi tad-deportazzjonijiet tal-massa u tal-isterminazzjonijiet, filwaqt li fl-istess ħin titrawwem id-demokrazija b'mod aktar sod u jissaħħu l-paċi u l-istabilità," fil-kontinent Ewropew.

Id-deportazzjonijiet tal-massa, il-qtil u l-iskjavitù mwettqa fil-kuntest tal-atti ta' aggressjoni mill-Istaliniżmu u minn Nazziżmu jinsabu fil-kategorija ta' reati tal-gwerra u ta' reati kontra l-umanità.

It-23 ta' Awwissu jfakkar id-data tal-Patt Molotov-Ribbentrop bejn l-Unjoni Sovjetika u l-Ġermanja, li fl-1939 fired l-Ewropa f'żewġ sferi ta' interess.

Proċedura: Dikjarazzjoni bil-miktub 25.09.08 Dikjarazzjoni bil-miktub: Jum Ewropew ta' Tifkira għall-Vittmi tal-Istaliniżmu u tan-Nazziżmu, 23 ta' Awwissu Regoli tal-Proċedura tal-Parlament Ewropew: Dikjarazzjoni bil-miktub

-//EP//TEXT WDECL P6-DCL-2008-0044 0 NOT XML V0//MT


skond ir-Regola 108 tar-Regoli ta' Proċedura

f'isem il-Grupp Verts/ALE

lill- Kummissjoni

Suġġett: Il-kontroll tal-prezzijiet tal-enerġija

Sakemm ma jkunx hemm ċaqliq fil-mudell tal-produzzjoni u tal-konsum tal-enerġija, id-domanda se tkompli tiżdied.

Kemm il-prezzijiet tal-enerġija kif ukoll taż-żejt se jkomplu jiżdiedu.

L-aspetti tal-iffrankar u l-effiċjenza tal-enerġija: X'biħsiebha tagħmel il-Kummissjoni biex tnaqqas id-domanda għall-enerġija fl-UE, b'mod partikolari billi tippromwovi miżuri ta' konservazzjoni u ta' effiċjenza enerġetika, inklużi l-inċentivi finanzjarji kif ukoll il-mezzi biex tinkoraġġixxi l-implimentazzjoni aħjar tal-leġiżlazzjoni preżenti fl-Istati Membri?

Kif jista' jkun żgurat li l-UE tadotta l-objettiv mandatorju tal-iffrankar/l-effiċjenza tal-enerġija sal-2020?

Il-promozzjoni tal-enerġija li tiġġedded: X'miżuri huma maħsuba biex jitħeġġeġ l-investiment fl-iffinanzjar ta' teknoloġiji u riċerka tal-enerġija alternattiva li tiġġedded?

Il-Kummissjoni se tkun f'pożizzjoni li tagħmel mudell li jorbot għall-pjanijiet ta' azzjoni nazzjonali tal-enerġija li tiġġedded (RAPs) sat-30 ta' Ġunju 2009, kif propost mill-Parlament Ewropew fir-rapport li l-kumitat ITRE ivvota dwaru fil-11 ta' Settembru 2008?

Il-prijoritizzazzjoni tal-effiċjenza tal-enerġetika u tal-enerġiji li jiġġeddu fit-tieni reviżjoni strateġika li jmiss tal-enerġija: Kif tista' l-Kummissjoni tiżgura li l-iffrankar u l-effiċjenza tal-enerġija u l-enerġiji li jiġġeddu jiġu prijoritizzati fid-disinn strateġiku tal-politika futura tal-UE dwar l-enerġija bħala soluzzjonijiet sostenibbli biex titnaqqas id-dipendenza tal-UE mill-fjuwils konvenzjonali?

Kif biħsiebha l-Kummissjoni timponi limitu għall-emissjonijiet ta' gassijiet bl-effett ta' serra fuq impjanti tal-enerġija mill-fjuwils fossili sabiex tippromwovi l-innovazzjoni filwaqt li tibqa' newtrali mil-lat teknoloġiku?


Kumitat għall-Affarijiet Barranin Kumitat għall-Iżvilupp

ABBOZZ TA' AĠENDA

Laqgħa konġunta straordinarja

It-Tnejn 22 ta' Settembru 2008, 19.00 – 20.30 (in camera)

Sala: Jekk jogħġbok iċċekkja l-iskrins

Adozzjoni tal-aġenda

Premju Sakharov għal-Libertà tal-Ħsieb 2008: votazzjoni għall-kandidati


Kumitat għall-Industrija, ir-Riċerka u l-Enerġija

ABBOZZ TA' AĠENDA

Laqgħa Straordinarja

It-Tnejn 22 ta' Settembru 2008, 19.15 – 21.00

Sala: Jekk jogħġbok iċċekkja l-iskrins

Adozzjoni tal-aġenda

Avviżi taċ-Chairperson

Fil-preżenza tal-Kunsill u tal-Kummissjoni

Ftehima ta' Koperazzjoni Xjentifika u Teknoloġika bejn il-KE u New Zealand

Responsabbli:

Opinjonijiet:

AFET – Deċiżjoni: ma kien hemm l-ebda opinjoni

· Votazzjoni dwar l-applikazzjoni tal-proċedura simplifikata (Regola 43(1) – mingħajr emendi): rapport

L-isforz bejn l-Istati Membri biex inaqqsu l-emissjonijiet tal-gassijiet b'effett ta' serra

Rapporteur għal opinjoni:

Responsabbli:

Opinjonijiet:

INTA – Deċiżjoni: ma kien hemm l-ebda opinjoni

· Adozzjoni tal-abbozz ta' opinjoni

· Skadenza għat-tressiq tal-emendi: 2 ta' Lulju 2008, 12.00

Kwistjonijiet varji

Data u post tal-laqgħa li jmiss

· 7 ta' Ottubru 2008, 11.00 – 12.45 u 15.00 – 18.30


Stop the Scam kontra reklamar qarrieqi Waqt konferenza ta' l-aħbarijiet li saret fl-Uffiċċju tal-Parlament Ewropew fil-Belt Valletta nhar il-5 ta' Settembru, il-MPE Malti Simon BUSUTTIL (PPE-DE) spjega li l-Parlament Ewropew iddeċieda li jaħtar lilu bħala rapporteur wara li kien irċieva ma' l-400 petizzjoni dwar każijiet bħal dak ta' kumpanija Spanjola li tipproduċi direttorju imsejjaħ European Cities Guide.

Mingħajr ma tavvża li hemm ħlas marbut mas-servizz tagħha, il-kumpanija kienet qed tħajjar kumpaniji, għaqdiet u impriżi żgħar madwar l-Ewropa jinkitbu fid-direttorju tagħha u, malli dawn jiffirmaw, dawn jirċievu kont ta' madwar €1,000 fis-sena.

F'dan id-direttorju biss, hemm l-ismijiet ta' 1,348 negozju Malti.

Jekk wieħed jikkalkula kemm kellhom iħallsu dawn in-negozji f'daqqa fi tlitt snin, jasal għall-konklużjoni li ma' l-€4 miljun ingidmu mill-ekonomija Maltija.

Busuttil, li qal li fil-fehma tiegħu din l-attività kienet tinvolvi element ta' qerq, spjega li l-għan ta' dan ir-rapport kien li din l-attività ssir magħrufa kemm jista' jkun biex ma jkunx hemm iżjed min jaqa' fin-nasba ta' kumpaniji bħal dawn.

Il-Membru tal-Parlament Ewropew kien ukoll qed jiġbed l-attenzjoni għall-fatt li dawn il-kumpaniji kienu qed jgħaddu minn xi toqob li jeżistu fil-liġijiet tal-pajjiżi Ewropej.

Minkejja li jeżistu direttivi Ewropej li jipproteġu lill-impriżi żgħar, jidher li xorta inħolqu anomaliji meta dawn ġew traskritti fil-liġijiet tal-pajjiżi membri.

Reuben Sciberras, mill-Kamra tal-Kummerċ u l-Industrija, spjega li xi negozjanti fittxew l-għajnuna tal-Kamra wara li ngidmu.

Id-diffikultà prinċipali li jħabbtu wiċċhom magħha negozji li jingidmu minn kumpaniji bħal dawn kienet li din l-attività mhix neċessarjament illegali.

Mhux la kemm wieħed jiddeċiedi li ma jħallasx, peress li l-vittmi malajr ikollhom iħabbtu wiċċhom ma' aġenziji li jiġbru d-djun u jiġu mhedda bl-iffriżar ta' l-assi tagħhom, spjega Sciberras.

Il-Kamra tal-Kummerċ u l-Industrija innotat it-tendenza ikbar li jinqabdu fin-nasba negozji Maltin, li 96 fil-mija minnhom huma meqjusa bħala intrapriżi żgħar u medji.

Vince Farrugia, direttur ġenerali tal-Kamra Maltija tan-Negozji Żgħar u Medji ( Malta Chamber of Small and Medium Enterprise - GRTU), qal li kien inkwetanti l-fatt li fost l-ismijiet ta' entitajiet li nqabdu kien hemm dawk ta' għaqdiet filantropiċi u organizzazzjonijiet mhux governattivi li ssoltu jiddependu minn donazzjonijiet għall-introjtu baxx tagħhom u li għalhekk il-piż ta' xi ħaġa bħal din iħossuh iżjed min-negozjanti stess.

Farrugia innota li minn stħarriġ li għamel il-GRTU, ċerti negozji diffiċli jammettu li jkunu nqabdu minħabba li jħossu li bħallikieku xi diżunur.

Dan jixhed li skemi qarrieqa bħal dawn jaffettwaw iktan nies milli wieħed jaħseb u juri l-bżonn li jsir xi ħaġa dwarha.

Din il-konferenza ta' l-aħbarijiet ġiet segwita minn workshop fi Brussell bħala tħejjija għall-abbozz ta' rapport li għandu jinkiteb mill-MPE Malti biex ikun adottat mill-Kumitat għall-Petizzjonijiet u mis-Seduta Plenarja tal-Parlament Ewropew sa l-aħħar tas-sena.

Il-MPE Simon Busuttil spjega li din il-laqgħa kienet qiegħda tinżamm sabiex tiġi identifikata aħjar il-problema waqt li jkun determinat jekk il-liġi ta' l-UE tipprovdix soluzzjoni għaliha; jekk din il-liġi hix qiegħda tiġi infurzata kif suppost, u jekk, f'każ li tinstab li mhix adegwata, għandhiex tinbidel.

Barra minn hekk, kellha tiġi indirizzata wkoll il-kwistjoni ta' kif tista' tingħata għajnuna lill-vittmi ta' dawn il-prattiki qarrieqa u kif jista' jiġi evitat li oħrajn jispiċċaw jiffirmaw dan it-tip ta' kuntratt mingħajr ma jindunaw.

Matul dan il- workshop saru interventi minn petizzjonanti li tkellmu dwar il-każijiet tagħhom personali u oħrajn f'pajjiżi differenti fl-Ewropa, rappreżentanti ta' assoċjazzjonijiet ta' intrapriżi Ewropej, rappreżentanti minn tliet Direttorati Ġenerali tal-Kummissjoni, kif ukoll id-Direttur tal-kumpanija Spanjola li tippubblika l- European City Guide Francisco Lopéz-Paláez, bl-għan li toħroġ stampa kemm jista' jkun ċara tas-sitwazzjoni.

Fost affarijiet oħra, ħareġ li dawn il-każijiet jaffettwaw mhux biss l-intrapriżi ta' daqs żgħir jew medju, iżda saħansitra assoċjazzjonijiet, pereżempju għall-kura tal-anzjani.

Id-Direttur tal- European City Guide saħaq li huwa importanti li din il-kumpanija tingħata ċans li tiddefendi ruħha mill-każijiet ta' defamazzjoni li qegħdin isiru kontriha u sostna li l-kumpanija dejjem baqgħet konformi mal-liġi.

Meta Busuttil innota li din il-kumpanija kienet instabet ħatja f'deċiżjoni tal-Qorti fil-Belġju, Lopéz-Paláez stqarr li bħalissa kien għaddej appell kontra din id-deċiżjoni.

Mill-interventi tar-rappreżentanti tal-assoċjazzjonijiet Ewropej għall-impriżi żgħar u ta' daqs medju u għall-pubblikanti tad-direttorji ħareġ li dawn il-każijiet ta' frodi qegħdin isiru minn bosta kumpaniji u ilhom għaddejjin iktar minn erbgħin sena.

Barra minn hekk, in-numru ta' vittmi huwa ħafna ogħla minn dak li fil-fatt magħruf, għaliex ħafna minnhom ikunu jistħu jammettu li ffirmaw xi ħaġa li ma kinux fehmu sew.

Ħafna drabi, meta kumpaniji li jwettqu prattiki qarrieqa jispiċċaw fi problemi legali f'xi Stat Membru, kull ma jagħmlu huwa li jirrilokaw mill-ġdid f'pajjiż ieħor.

Għalhekk ġie ssuġġerit li, fost affarijiet oħra, jinħoloq punt ta' kuntatt wieħed fil-livell Ewropew li permezz tiegħu jkun jista' jsir skambju ta' informazzjoni bejn l-awtoritajiet nazzjonali.

Tista' wkoll tiġi stabbilita lista sewda Ewropea ta' kumpaniji li jkunu nstabu li wettqu prattiki qarrieqa.

Element importanti fid-diskussjonijiet kien li l-prevenzjoni hija aħjar mill-kura.

Għalhekk jeħtieġ li ssir kampanja ta' informazzjoni sabiex kulħadd ikun konxju tar-riskji, anke minħabba l-fatt li ħafna drabi r-rimedji legali, speċjalment għal każijiet transkonfinali, jew ikunu impossibbli jew inkella jkunu jinvolvu spejjeż għoljin.

20080911IPR36991 Kumitat għall-Petizzjonijiet tal-Parlament Ewropew Dibattitu dwar il-Kumpaniji tad-Direttorju foloz, seduta plenarja 20.05.08


dwar l-abbozz ta' baġit ta' emenda Nru 6/2008 ta' l-Unjoni Ewropea għas-sena finanzjarja 2008

Taqsima III – Kummissjoni

Kumitat għall-Baġits

MOZZJONI GĦAL RIŻOLUZZJONI TAL-PARLAMENT EWROPEW Error!

dwar l-abbozz tal-baġit li jemenda Nru 6/2008 ta' l-Unjoni Ewropea għas-sena finanzjarja 2008, Taqsima III - Kummissjoni

Il-Parlament Ewropew,

– wara li kkunsidra l-Artikolu 272 tat-Trattat KE u l-Artikolu 177 tat-Trattat Euratom,

– wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej

ĠU L 248, 16.9.2002, p.

1. (minn issa 'l quddiem ir-"Regolament Finanzjarju"), u b'mod partikulari l-Artikoli 37 u 38,

– wara li kkunsidra l-baġit ġenerali ta' l-Unjoni Ewropea għas-sena finanzjarja 2008, kif adottat finalment fit-13 ta' Diċembru 2007

ĠU L 71, 14.3.2008, p.

– wara li kkunsidra l-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u mmaniġġjar finanzjarju sod

ĠU C 139, 14.6.2006, p.

– wara li kkunsidra l-abbozz tal-baġit preliminari Nru 6/2008 ta' l-Unjoni Ewropea għas-sena finanzjarja 2008, li l-Kummissjoni preżentat fl-1 ta' Lulju 2008 ( COM(2008)0429 ),

– wara li kkunsidra l-abbozz tal-baġit li jemena Nru 6/2008, li l-Kunsill stabbilixxa fil-15 ta' Settembru 2008 (12984/2008 - C6-0317/2008 ),

– wara li kkunsidra r-Regola 69 ta' u l-Anness IV tar-Regoli ta' Proċedura tiegħu,

– wara li kkunsidra r-rapport tal-Kumitat għall-Baġit ( A6-0353/2008 ),

A. billi l-abbozz tal-baġit li jemenda Nru 6 għall-baġit ġenerali 2008 ikopri l-punti li ġejjin:

– l-adattamenti baġitarji meħtieġa (pjan ta' stabbiliment) ġejjin mill-estensjoni tal-mandat ta' tliet aġenziji eżekuttivi: l-Aġenzija Eżekuttiva għall-Edukazzjoni, l-Awdjoviżiv, u l-Kultura (EACEA), l-Aġenzija Eżekuttiva għall-Programm tas-Saħħa Pubblika (PHEA), u l-Aġenzija Eżekuttiva għall-Netwerk ta' Trasport Transewropew (TEN-TEA),

– il-ħolqien ta' l-istruttura baġitarja meħtieġa biex takkomoda l-Kumpanija Konġunta ta' Ċelloli ta' Fjuwil u Idroġenu (FCH JU), u l-allokament tal-ħtiġijiet baġitarji li jikkorrispondu,

– żieda ta' EUR 2 200 000 f'approprjazzjonijiet ta' impenn, biex tkopri parti mill-ispejjeż ta' bini ġdid għall-EUROJUST,

– żieda ta' EUR 3 900 000 f'approprjazzjonijiet ta' impenn għall-Programm ta' Kompetittività u Innovazzjoni (CIP) - Imprenditorjat u Innovazzjoni,

B. billi l-iskop ta' l-abbozz tal-baġit li jemenda Nru 6/2008 huwa li jdaħħal dawn l-aġġustamenti tal-baġit fil-baġit ta' l-2008,

Ifakkar li l-approprjazzjonijiet għal Kumpaniji Konġunti huma mħallsa mill-baġit operattiv tal-programm ikkonċernat;

Jinnota li, skond l-Artikolu 179(3) tar-Regolament Finanzjarju, il-Parlament Ewropew, bħala parti mill-awtorità baġitarja, kellu jkun infurmat mill-kera ta' bini ġdid għall-EUROJUST, li għandha implikazzjonijiet sinifikattivi għall-baġit;

Jistenna li jkun provdut b'informazzjoni bħal din mill-Kummissjoni fil-futur, fil-każ ta' aktar ħtiġijiet għal bini, biex jippermetti lill-awtorità baġitarja biex toħroġ opinjoni skond l-Artikolu 179(3) tar-Regolament Finanzjarju;

Jadotta l-abbozz tal-baġit li jemenda Nru 6/2008 mhux emendat;

Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill u lill-Kummissjoni.

Skond l-Artikolu 37(1) tar-Regolament Finanzjarju, il-Kummissjoni tista' tippreżenta abbozz ta' baġits preliminari li jemenda, jekk ikun hemm "ċirkustanzi ma jistgħux ikunu evitati, ta' eċċezzjoni jew mhux previsti".

Rigward il-punti differenti ta' l-Abbozz tal-Baġit li Jemenda Nru 6/2008 ir-rapporteur tiegħek għandu l-kummenti li ġejjin:

Aġenziji eżekuttivi

Din il-parti tikkonċerna l-ħolqien ta' żewġ impjiegi addizzjonali ta' aġenti temporanji fil-grad AD5 għall-Aġenzija Eżekuttiva għall-Edukazzjoni, l-Awdjoviżiv u l-Kultura (EACEA) u l-ħolqien ta' tliet impjiegi addizzjonali ta' aġenti temporanji fil-grad AD5 u AD9 għall-Aġenzija Eżekuttiva għall-Programm ta' Saħħa Pubblika (PHEA), u t-tnaqqis minn 40 sa 32 impjieg temporanju fil-pjan ta' stabbiliment ta' l-Aġenzija Eżekuttiva ta' Netwerk ta' Trasport Transewropew (TEN-TEA).

Huwa jista' jkun approvat peress li jkollu effett pożittiv fuq il-baġit (ħolqien ta' ħames impjiegi, iżda tħassir ta' tmien impjiegi).

Kumpanija konġunta ta' ċelloli ta' fjuwil u Idroġenu (FCH JU)

Din il-parti tikkonċerna l-ħolqien ta' l-istruttura baġitarja meħtieġa (ħolqien ta' linji tal-baġit) biex jakkomodaw il-Kumpanija Konġunta ta' Ċelloli ta' Fjuwil u Idroġenu (FCH JU), u allokament ta' EUR 30 miljun f'CA u EUR 1.9 miljun f'PA, tnaqqis ta' l-ammonti li jikkorrispondu mil-linja tal-baġit attwali 08 05 01.

(Koperazzjoni - Enerġija - nefqa operattiva).

Il-Kummissjoni tipproponi li toħloq żewġ punti ġodda fil-Baġit (08 01 04 41 u 08 05 02) biex takkomoda l-Inizjattiva Konġunta ta' Teknoloġija ta' Ċelloli ta' Fjuwil u l-Kumpanija Konġunta ta' Idroġenu (FCH JU), wara l-adozzjoni tar-Regolament tal-Kunsill (KE) 521/2008 fit-30 ta' Mejju 2008 kif ukoll il-ħolqien tal-pjan ta' stabbiliment.

Skond l-ispjegazzjonijiet tal-Kummissjoni l-ħolqien ikun newtrali fil-baġit, peress li l-approprjazzjonijiet jitnaqqsu mil-linji tal-baġit operattivi li jikkorrispondu mal-prijoritajiet tas-Seba' Programm ta' Qafas.

Il-Eurojust talbet żieda fil-baġit tagħha ta' EUR 7.34 miljun biex tkopri l-kera, tiswija u manutenzjoni ta' bini ta' uffiċċji ġdid fl-Aja.

Il-Kummissjoni hija lesta li taċċetta EUR 2.24 miljun ta' din it-talba, li jridu jkunu provduti b'dan il-baġit li jemenda.

Il-Kummissjoni tipproponi li tuża l-marġni skond il-limitu ta' l-Intestatura 3a biex tkopri l-ħtiġijiet ta' l-Eurojust.

Rigward il-pagamenti dawn se jkunu allokati mill-ġdid minn nefqa operattiva mhux użata tat-Titolu 18 06 06 -Ġustizzja Kriminali-.

Ir-rapporteur tiegħek ma jixtieqx jaċċetta l-proposti minħabba li l-Artikolu179, par.

3 tar-Regolament Finanzjarju jipprovdi li l-PE għandu jkun infurmat mill-proġett tal-bini kkonċernat, minħabba li huwa għandu implikazzjoni sinifikattiva għall-baġit.

Għalhekk huwa jipproponi li l-abbozz ta' mozzjoni jkun emendat għal riżoluzzjoni li tfakkar id-dispożizzjoni ta' l-Artikolu 173, par.

3 tar-Regolament Finanzjarju: Il-PE għandu jkun infurmat mill-Kummissjoni biex ikun f'pożizzjoni li jkun jista' joħroġ opinjoni dwar l-impatt baġitarju tal-proġett ta' bini.

Programm ta' kompetittività u innnovazzjoni (CIP)

Huwa propost li jiżdiedu l-impenji għal-linja 01 04 04 - programm CIP b'EUR 3.9 miljun, li għandhom ikunu kumpensati bi tnaqqis fl-ipprogrammar finanzjarju fl-istess linja f'2011 u 2012.

Ir-rapporteur tiegħek jista' jaqbel ma' din il-proposta.

Konklużjoni

L-effett nett tal-modifiki għal nefqa fil-Baġit li jemenda Nru 6/2008 huwa żieda ta' EUR 6.14 miljun f'approprjazzjonijiet ta' impenn, bl-ebda bidla f'approprjazzjonijiet għall-pagament.

Baġit 2008+AB1-4, PDAB 5

Ammonti ġodda

Programm ta' Kompetittività u Innovazzjoni - Imprenditorjat u Innovazzjoni

Koperazzjoni — Enerġija

Koperazzjoni — Enerġija— Kumpanija Konġunta ta' Ċelloli ta' Fjuwil u Idroġenu (FCH)

Koperazzjoni — Enerġija — Nefqa ta' appoġġ għal Kumpanija Konġunta ta' Ċelloli ta' Fjuwil u Idroġenu (FCH)

Il-EUROJUST - Sussidju skond it-titoli 1 u 2

Il-EUROJUST - Sussidju skond it-titoli 1 u 3

Ġustizzja Kriminali

Fit-total il-figuri allokati mill-ġdid wara l-adozzjoni ta' DAB 6/2008 għandhom ikunu kif imiss:

F'konklużjoni, ir-rapporteur tiegħek jirrakkomanda li jkun adottat kif emendat.

PROĊEDURA

Abbozz ta' baġit ta' emenda Nru 6/2008 ta' l-Unjoni Ewropea għas-sena finanzjarja 2008

Kumitat responsabbli

Data ta' tħabbir fis-seduta plenarja

Kumitat/i mitlub/a opinjoni

Data ta' tħabbir fis-seduta plenarja

Data tal-ħatra

Data ta' l-abbozz ta' baġit li jemenda stabbilita mill-Kunsill

Data ta' l-abbozz ta' baġit li jemenda mressqa mill-Kunsill

Diskussjoni fil-kumitat

Data ta' l-adozzjoni

Riżultat tal-vot finali

Membri preżenti għall-vot finali

Sostitut/i preżenti għall-vot finali

Sostitut/i preżenti għall-vot finali skond ir-Regola 178(2)

Data ta' tressiq

Kummenti (disponibbli f'lingwa waħda biss)


Kumitat għall-Baġits

ABBOZZ TA' AĠENDA

Laqgħa

It-Tnejn 22 ta' Settembru 2008, 19.15 – 21.15

Adozzjoni tal-aġenda

Avviżi taċ-Chairman

Approvazzjoni tal-minuti tal-laqgħat tat-:

· 28–29 ta' Mejju 2008 PV – PE409.403v01-00

· 25– ta' Ġunju 2008 PV – PE409.549v01-00

· 15–16 ta' Lulju 2008 PV – PE409.713v01-00

BAĠIT 2009

Baġit 2009: Taqsima III - Kummissjoni

Responsabbli:

· Skambju ta' opinjonijiet dwar is-sitwazzjoni attwali tat-tħejjija għall-Ewwel Qari

· Skadenza għat-tressiq tal-emendi: 2 ta' Ottubru 2008, 12.00

• Ittri ta' emenda numru 1 u numru 2

Baġit 2009 - taqsimiet oħra

Responsabbli:

OPINJONIJIET

Faċilità għal rispons rapidu għall-prezzijiet ta' l-ikel li dejjem qed jogħlew fil-pajjiżi li qegħdin jiżviluppaw

Responsabbli:

· Skadenza għat-tressiq tal-emendi: 16 ta' Settembru 2008, 12.00

Skemi ta' appoġġ għall-bdiewa skont il-CAP

Responsabbli:

Skema tal-frott għall-iskejjel

Responsabbli:

· Eżami u adozzjoni tal-abbozz ta' opinjoni f'forma ta' ittra

BAĠIT 2008

Abbozz li jemenda l-baġit nru 7/2008 u 8/2008, possibiliment Rapporteur: Kyösti Virrankoski (ALDE) • Skambju ta' opinjonijiet

Baġit 2008: Taqsima III - Kummissjoni Rapporteur: Kyösti Virrankoski (ALDE) - DEC 23, 24 u 26/2008 - Talbiet oħra possibbli għal trasferimenti

Baġit 2008 - Taqsimiet Oħra Rapporteur: Ville Itälä (EPP-ED) - Talbiet oħra possibbli għal trasferimenti

POLITIKA DWAR IL-BINI

12. - L-uffiċji tad-delegazzjoni tal-Kummissjoni f'Tokyo - L-Aġenzija Ewropew tal-Ferroviji, Valenciennes/Lille - Aġenziji Eżekuttivi tar-Riċerka: REA, ERCEA Rapporteur: Jan Mulder (ALDE)

DELEGAZZJONIJIET

Riżultat tad-delegazzjonijiet fil-Finlandja u fl-Ungerija

Kwistjonijiet varji

Data u post tal-laqgħa li jmiss

It-Tnejn, 6 ta' Ottubru, 15.00 - 18.30 It-Tlieta, 7 ta' Ottubru, 9.00 - 12.30 It-Tlieta, 7 ta' Ottubru, 15.00 - 18.30 L-Erbgħa, 8 ta' Ottubru, 9.00 - 12.30 Il-Ħamis, 9 ta' Ottubru, 15.00 - 18.30


Kumitat għas-Sajd

ABBOZZ TA' AĠENDA

Laqgħa

It-Tlieta 7 ta' Ottubru 2008, 11.00 – 12.45 u 15.00 – 18.30

Sala: Jekk jogħġbok ikkonsulta l-iskrins

7 ta' Ottubru 2008, 11.00 – 11.30

Adozzjoni tal-aġenda

Approvazzjoni tal-minuti tal-laqgħa ta':

· 28 ta' Awwissu 2008 PV – PE412.029v01-00

Avviżi taċ-Chairperson

Rapport fil-qosor mill-President Morillon tal-laqgħa informali tal-Ministri għas-Sajd tal-UE tad-29 ta' Settembru 2008 fi Brussell

*** Ħin tal-votazzjoni ***

L-amministrazzjoni tal-flotot tas-sajd reġistrati fir-reġjuni l-iktar periferiċi

Kumitat Responsabbli:

Kumitat mitlub jagħti opinjoni:

REGI – Deċiżjoni: ebda opinjoni

· Adozzjoni tal-abbozz ta' rapport

· Skadenza għat-tressiq tal-emendi : 11 ta' Settembru 2008, 12.00

Awtorizzazzjoni ta' ratifikazzjoni tal-Konvenzjoni dwar ix-Xogħol fis-Sajd, 2007, tal-Organizzazzjoni Internazzjonali tax-Xogħol (Konvenzjoni 188)

Rapporteur għal opinjoni:

Kumitat Responsabbli:

· Eżami tal-abbozz ta' opinjoni

· Skadenza għat-tressiq tal-emendi : 2 ta' Settembru 2008, 12.00

*** Tmiem tal-votazzjoni ***

7 ta' Ottubru 2008, 11.30 – 12.45

Azzjoni Komunitarja rigward il-kaċċa għall-balieni

Kumitat Responsabbli:

Kumitat mitlub jagħti opinjoni:

· Skambju ta' opinjonijiet

Lejn "pjan Ewropew għall-ġestjoni tal-marguni" sabiex jitnaqqas l-effett dejjem jikber tal-marguni fuq l-istokkijiet tal-ħut, is-sajd u l-akwakultura

Kumitat Responsabbli:

· Eżami tal-abbozz ta' rapport

· Iffissar tal-iskadenza għat-tressiq tal-emendi

L-istokk tal-aringi fil-puntent tal-Iskozja

Kumitat Responsabbli:

Kumitat mitlub jagħti opinjoni:

ENVI – Deċiżjoni: ebda opinjoni

· Eżami tal-abbozz ta' rapport

7 ta' Ottubru 2008, 15.00 – 15.15

Laqgħa tal-koordinaturi

7 ta' Ottubru 2008, 15.15 – 15.30

Implimentazzjoni tal-Ftehim ta' Sħubija tas-sajd bejn il-KE u l-Mawritanja.

Il-ħlas tal-kontribuzzjoni finanzjarja. - Preżentazzjoni tal-Kummissjoni

7 ta' Ottubru 2008, 15.30 – 18.30

Il-konservazzjoni tar-riżorsi tas-sajd permezz ta' miżuri tekniċi

Kumitat Responsabbli:

Kumitat mitlub jagħti opinjoni:

ENVI – Deċiżjoni: ebda opinjoni

· Seduta ta' smigħ pubblika

Adozzjoni tar-rakkomandazzjonijiet tal-koordinaturi

Kwistjonijiet varji

Data u post tal-laqgħa li jmiss

· 5 ta' Novembru 2008, 09.00 – 12.30 u 15.00 – 18.30


PROPOSTA GĦAL RAKKOMANDAZZJONI LILL-KUNSILL

imressqa skond l-Artikolu 114(1) tar-Regoli ta' Proċedura

f'isem il-Grupp PPE-DE

dwar Sħubija Strateġika UE-Messiku

Rakkomandazzjoni tal-Parlament Ewropew lill-Kunsill dwar Sħubija Strateġika UE-Messiku

Il-Parlament Ewropew,

wara li kkunsidra l-Komunikazzjoni tal-Kummissjoni lill-Kunsill u lill-Parlament Ewropew "Lejn Sħubija Strateġika UE-Messiku" (COM(2008) 447 finali),

wara li kkunsidra l-Ftehima ta' Sħubija Ekonomika, Koordinazzjoni Politika u Kooperazzjoni bejn il-Komunità Ewropea u l-Istati Membri tagħha, min-naħa l-waħda, u l-Istati Uniti Messikani, min-naħa l-oħra, ĠU L 276 de 28.10.2000, p.

wara li kkunsidra d-Dikjarazzjoni ta' Lima tal-V Laqgħa Għolja bejn l-Amerika Latina u l-Karibew - Unjoni Ewropea f'Lima, tas-16 ta' Mejju 2008,

wara li kkunsidra d-Dikjarazzjoni Konġunta tar-IV Laqgħa Għolja Messiku-Unjoni Ewropea, f'Lima, il-Perù, tas-17 ta' Mejju 2008,

wara li kkunsidra l-Messaġġ tal-Assemblea Ewro-Latinamerikana lill-V Laqgħa Għolja bejn l-Amerika Latina u l-Karibew - Unjoni Ewropea,

wara li kkunsidra r-Riżoluzzjoni tiegħu tal-24 t'April 2008, dwar il-V Laqgħa Għolja bejn l-Amerika Latina u l-Karibew - Unjoni Ewropea f'Lima,

wara li kkunsidra l-Artikolu 114(1) tar-Regoli ta' Proċedura tiegħu,

billi l-Ftehima ta' Sħubija Ekonomika, Koordinazzjoni Politika u Koperazzjoni bejn il-Messiku u l-Unjoni Ewropea - il-Ftehima Globali - iffirmata fl-1997 u li daħlet fis-seħħ fl-2000, hija bbażata fuq tliet pilastri: id-djalogu politiku, l-istabbiliment gradwali ta' zona ta' kummerċ ħieles u l-koperazzjoni; u billi kemm ilha li daħlet fis-seħħ fl-2000, iż-żewġ naħat tejbu u kkonsolidaw ir-relazzjonijiet ta' bejniethom kemm fil-qasam politiku u kemm fl-iskambji kummerċjali u fi kwistjonijiet ta' koperazzjoni,

billi mill-2004, l-istituzzjonijiet tal-Unjoni Ewropea u tal-Messiku żiedu l-kuntatti tagħhom fl-livell għoli kemm fl-ambitu bilaterali u kemm fil-qafas tal-Ftehima Globali,

billi t-tisħiħ tar-relazzjonijiet bejn il-Messiku u l-Unjoni Ewropea jista' jiffavorixxi l-kunsens bejn l-Unjoni Ewropea u s-sħab Latinamerikani tagħha dwar kwistjonijiet reġjonali u globali,

billi din is-Sħubija Strateġika ġġib magħha t-tisħiħ tar-relazzjonijiet bejn l-Unjoni Ewropea u l-Messiku fuq żewġ livelli: multilateralment, il-koordinazzjoni bejn iż-żewġ naħat dwar suġġetti ta' importanza globali u, bilateralment, l-iżvilupp tar-relazzjonijiet u l-inizjattivi proprji taż-żewġ naħat,

billi sħubijiet strateġiċi bħal din għandhom jikkontribwixxu wkoll biex jagħtu spinta għall-benesseri tal-imsieħba Latinamerikani biex jibnu soċjetajiet iktar integrati u koeżivi, li fihom jiddomina r-rispett għall-istat tad-dritt, għall-valuri u l-prinċipji tad-demokrazija u għad-drittijiet tal-bniedem, f'qafas ta' solidarjetà u ugwaljanza, hekk kif kien deċiż f'Lima,

Jippreżenta dawn ir-rakkomandazzjonijiet lill-Kunsill:

a) li s-Sħubija Strateġika Bireġjonali UE-Messiku għandha tkun parti mill-approċċ reġjonali u l-viżjoni globali tar-relazzjonijiet bejn l-Unjoni Ewropea u l-Amerika Latina u l-Karibew, li huwa l-bażi tas-Sħubija Strateġika Bireġjonali deċiża fil-qafas tal-Laqgħat Għolja UE-LAK;

b) li l-mekkaniżmi privileġġati tad-djalogu politiku li jirriżultaw mis-Sħubija Strateġika UE-Messiku għandhom jagħtu spinta reali għar-relazzjonijiet ma' u bejn il-proċessi differenti ta' integrazzjoni reġjonali, għall-ħarsien tal-valuri u l-interessi tas-Sħubija Strateġika u għat-tisħiħ tal-multilateraliżmu fil-qasam tar-relazzjonijiet internazzjonali;

c) li s-Sħubija Strateġika UE-Messiku għandha tfisser valur miżjud reali kemm fir-rigward tad-dispożizzjonijiet tal-Ftehima ta' Sħubija (il-Ftehima Globali) bejn il-Messiku u l-Unjoni Ewropea, kemm fil-qasam bilaterali;

d) li s-Sħubija Strateġika għandha tippermetti li tinstab soluzzjoni għal-lakuni li bħalissa jeżistu fi kwistjonijiet ta' koordinazzjoni bejn l-imsieħba tal-varji fora u istituzzjonijiet internazzjonali, li tmur lil hinn mit-twaqqif ta' aġenda komuni u tinkludi l-koordinazzjoni tal-pożizzjonijiet dwar kwistjonijiet ta' importanza globali, fuq il-bażi ta' interessi u tħassib komuni;

e) li jkunu inklużi linji gwida dwar l-aħjar mod ta' koperazzjoni mill-qrib u flimkien biex tingħata spinta għall-multilateraliżmu effettiv u tissaħħaħ il-kapaċità taż-żamma u l-konsolidazzjoni tal-paċi min-naħa tan-Nazzjonijiet Uniti, kif ukoll biex ikunu ffaċċjati, fil-qafas tal-liġi internazzjonali, theddidiet komuni għall-paċi u s-sigurtà, inkluż it-traffiku tad-droga, tal-armi, il-kriminalità organizzata, it-terroriżmu u l-mafji li japprofittaw mill-immigrazzjoni illegali, skont id-Dikjarazzjoni ta' Lima;

f) li tkun prevista informazzjoni regolari u sħiħa min-naħa tal-istituzzjonijiet tal-Unjoni u tal-Gvern Messikan lill-Parlament Ewropew u lill-Assemblea Ewro-Latinamerikana dwar l-istat tas-Sħubija Strateġika u dwar is-segwitu tal-ħidma rrealizzata fil-kuntest tagħha;

Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, għal skopijiet ta' informazzjoni, lill-Kummissjoni u lill-gvernijiet tal-Istati Membri tal-Unjoni Ewropea.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0460/2008 u B6‐0461/2008

skond l-Artikolu 108(5) tar-Regoli ta' Proċedura

f'isem il-Grupp GUE/NGL

Riżoluzzjoni tal-Parlament Ewropew dwar il-kontroll tal-prezzijiet tal-enerġija

Il-Parlament Ewropew ,

wara li kkunsidra l-Artikolu 108(5) tar-Regoli ta' Proċedura tiegħu,

billi l-prezz tal-enerġija jaffettwa l-ispiża tal-parti l-kbira tal-prodotti u l-oġġetti,

billi l-prezz tal-gass naturali huwa previst li jiżdied b'mod sinifikanti fl-istaġun tat-tisħin li jmiss meta mqabbel mal-istaġun tat-tisħin preċedenti,

billi, fis-snin li ġejjin, il-kriżi tal-enerġija se tmur għall-agħar u se ssir dejjem aktar akuta, billi r-riżorsi mhumiex ineżawribbli u billi jeħtieġ li tinstab soluzzjoni għal din il-problema,

billi qed inkunu xhieda ta' żieda mingħajr preċedenti fil-prezzijiet tal-fjuwils, u din iż-żieda qawwija u skandaluża qed ikollha effett devastanti fuq l-attività ekonomika f'diversi setturi: it-trasport u servizzi oħra, l-industrija, l-agrikoltura u s-settur tas-sajd,

Jinnota li d-dinja qed tersaq lejn l-hekk imsejħa sitwazzjoni tal-quċċata taż-żejt, li jfisser li l-provvista taż-żejt ma tlaħħaqx mad-domanda u l-prezzijiet taż-żejt u ta' fjuwils fossili oħra jkunu għolja b'mod permanenti;

Jirrimarka li l-prodotti finanzjarji li huma bbażati fuq il-prezz taż-żejt, li l-profitti tagħhom kienu sa sitt darbiet ogħla mill-kummerċ reali, huma spekulattivi ħafna u joħolqu taqlib fis-suq;

Jinnota li l-armonizzazzjoni tas-swieq tal-elettriku u tal-gass hija parti integrali mill-proċess ta' liberalizzazzjoni tas-swieq Ewropej tal-enerġija;

Jinnota li l-għodda ewlenija biex jiġu lliberalizzati u armonizzati s-swieq tal-enerġija hija l-mod kif jiġu stabbiliti l-prezzijiet tal-elettriku u tal-gass bl-ingrossa; jinnota li l-postijiet kummerċjali ewlenin fis-swieq tal-elettriku se jkunu l-boroż tal-enerġija; jinnota li f'boroż bħal dawn il-prezz tal-elettriku huwa indipendenti mill-ispejjeż ġenerali jew medji ta' produzzjoni u jiddependi fuq il-provvista u d-domanda b'ħafna elementi spekulattivi;

Jinnota li l-għan tal-armonizzazzjoni hu li l-elettriku u l-gass ikollhom prezz simili fil-pajjiżi kollha tal-UE; jinnota li dan ma jirriżultax fi prezzijiet orħos fl-Istati Membri kollha iżda jirriżulta f'żidiet fil-prezzijiet f'dawk il-pajjiżi fejn l-enerġija attwalment hija orħos mill-medja fl-UE;

Jirrimarka li fis-suq tal-bejgħ bl-ingross bi flus kontanti kull operatur iressaq offerta li tkun tinkludi prezz u l-ammont tal-elettriku li jista' jiġi fornit b'dak il-prezz, u l-borża mbagħad tippremja lil dawk li jagħmlu l-offerti b'kuntratti ta' provvista, li jibdew mill-aktar offerta baxxa, sakemm id-domanda li tkun prevista tiġi ssodisfata; jinnota li l-offerta tal-aħħar impjant li jirċievi kuntratt tiddetermina l-prezz tal-kuntratti kollha, filwaqt li tistabbilixxi l-istess prezz għall-elettriku kollu; jirrimarka li l-impjanti tal-elettriku ma jitħallsux skont l-offerta tagħhom iżda skont l-offerta tal-produttur marġinali bl-ogħla spejjeż varjabbli;

Jinnota li din is-sistema li permezz tagħha jiġu stabbiliti l-prezzijiet, li hija l-element ewlieni tas-suq armonizzat tal-elettriku, tiffavorixxi b'mod li mhux xieraq l-impjanti idriċi u nukleari tal-elettriku bl-ispejjeż varjabbli rħas tagħhom, peress li jġibu l-istess prezz għall-elettriku bħal dawk li jiġġeneraw l-elettriku permezz taż-żejt u l-faħam, li huma ogħla;

Jistieden lill-Kummissjoni biex tintroduċi alternattivi għal dan it-tip ta' mod kif jiġu stabbiliti l-prezzijiet, li n-natura awtomatika tiegħu hija s-sors ta' profitti kbar mhux tas-soltu għall-ġganti tal-enerġija;

Jinnota l-problemi li huma intrinsiċi għall-Iskema għall-Iskambju tal-Kwoti tal-Emissjonijiet, jinnota li s-sistema ta' rkant toħloq it-titolizzazzjoni tal-konċessjonijiet tal-emissjonijiet; jinnota li fl-irkant il-partijiet interessati kollha, inklużi l-ispekulaturi finanzjarji, jitħallew jipparteċipaw fil-proċess li fih isiru l-offerti;

Jirrimarka li l-prezz għoli u spekulattiv tal-konċessjoni rkantata tal-emissjonijiet ma joħloqx problemi għall-ġeneraturi tal-enerġija, iżda pjuttost il-kontra, għax is-sistema li permezz tagħha jiġi stabbilit il-prezz tippermettilhom jinkludu l-prezz tal-konċessjonijiet tal-emissjonijiet fil-prezz tal-elettriku kollu indipendentement mill-emissjonijiet li jinħolqu matul il-ġenerazzjoni tal-elettriku;

Jinnota li, wara l-irkant, il-konċessjonijiet tal-emissjonijiet jiġu skambjati fil-boroż tal-enerġija; jinnota li dan it-tip ta' suq sekondarju wkoll idaħħal l-element spekulattiv fis-sistema li permezz tagħha jiġi stabbilit il-prezz; jirrimarka li t-titolizzazzjoni tal-konċessjonijiet tal-emissjonijiet ukoll toħloq il-possibilità li jiġu skambjati bħala prodotti finanzjarji derivati;

Jirrimarka li l-ħafna nuqqasijiet spekulattivi li ġew ippruvati fil-boroż tal-enerġija, speċjalment fil-kummerċ 'over-the-counter';

Jistieden lill-Kummissjoni biex tintroduċi kontroll pubbliku strett fuq il-kummerċ OTC, li attwalment huwa nieqes minn kull forma ta' kontroll;

Jitlob lill-Kummissjoni biex tirreaġixxi għall-problemi tad-determinazzjoni tal-prezz bl-ingross tal-elettriku f'suq illiberalizzat u armonizzat u biex toħloq regoli biex jiġu eliminati l-elementi spekulattivi tal-irkanti; iqis is-suq sekondarju propost għat-tqassim tal-allowances tal-emissjonijiet bħala ineffettiv u spekulattiv;

Jitlob lill-Kummissjoni biex tressaq proposti biex jiġi evitat li jkun hemm faqar enerġetiku fost il-konsumaturi Ewropej minħabba ż-żidiet mhux xierqa fil-prezzijiet tal-elettriku u tal-gass;

Jitlob lill-Kummissjoni biex taġixxi biex tiddefendi l-kompetittività tal-industriji Ewropej fir-rigward tal-kontropartijiet tagħhom fis-suq globali;

Jitlob li l-prinċipju ta' 'min iniġġes iħallas' jiġi adottat fl-aspetti kollha tas-swieq enerġetiċi iżda jqis bħala intollerabbli li l-familji u l-industriji jkollhom iħallsu għall-ispekulazzjoni finanzjarja fil-prezz tal-enerġija u mhux biss għat-tniġġis klimatiku;

Jemmen li l-Istati Membri għandhom jintroduċu miżuri fiskali biex tiġi miġġielda l-ispekulazzjoni fil-prezzijiet tal-fjuwils, l-iktar billi tinħoloq, fil-livell tal-Istat Membru individwali, taxxa fuq il-profitti tal-kumpaniji taż-żejt ikkawżati mill-'effett tal-istokk';

Jenfasizza li l-proċess li għadu għaddej tal-liberalizzazzjoni tas-swieq u l-privatizzazzjoni tas-servizzi pubbliċi bħas-settur tal-enerġija ma ġabu l-ebda vantaġġi li jidhru f'termini ta' prezzijiet, kwalità tas-servizz jew tnaqqis fin-nefqa pubblika; jinnota għall-kuntrarju ta' dan li l-assoċjazzjonijiet tal-konsumaturi u tal-utenti tas-servizzi pubbliċi irrapportaw żidiet fil-prezzijiet, tnaqqis fil-livell tal-kwalità tas-servizz u żidiet fl-ispiża tal-forniment; jinnota, barra minn hekk, li l-liberalizzazzjoni kkontribwiet għall-qerda ta' impjiegi u l-ħolqien ta' monopolji privati li jipperikolaw id-drittijiet tal-ħaddiema, tal-utenti tas-servizzi pubbliċi u tal-konsumaturi;

Jiċħad, għaldaqstant, il-liberalizzazzjoni tas-settur tal-enerġija u jenfasizza l-importanza tas-servizzi pubbliċi għall-promozzjoni tal-koeżjoni soċjali, ekonomika u territorjali fl-UE; jenfasizza li s-setturi strutturali pubbliċi, bħall-enerġija, m'għandhomx ikunu miftuħa għall-kompetizzjoni iżda minflok għandhom ikunu proprjetà tal-awtoritajiet pubbliċi u jkunu mmaniġġjati minnhom, għax dan huwa l-uniku mod kif jiġu żgurati l-kwalità u d-disponibilità tas-servizz provdut, bi prezz li wieħed jista' jiflaħ għalih, biex b'hekk jiġu ggarantiti d-drittijiet tal-uteti;

Jenfasizza li s-sostenibilità ekoloġika u soċjali trid tkun fil-qalba tal-programmi ta' investiment pubbliku tal-UE u tal-Istati Membri; jikkunsidra li għandha ssir enfażi akbar fuq l-iżvilupp ta' miżuri ta' effiċjenza enerġetika, l-użu ta' sorsi ta' enerġija li jiġġeddu u l-promozzjoni tat-teknoloġiji tal-koġenerazzjoni; jitlob li jkun hemm programm Komunitarju biex jiġu appoġġjati miżuri biex tittejjeb l-effiċjenza enerġetika fl-Istati Membri u b'hekk jitnaqqas il-konsum tal-enerġija;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Istati Membri.